text:
Musenyeri Bimenyimana Yohani Damaseni : wabaye umusaserdoti udaca ku ruhande, uratabarutse, Imana iguhe iruhuko ridashira.
Ndunamira Musenyeri Yohani Damaseni Bimenyimana
Musenyeri Bimenyimana Yohani Damaseni, umushumba wa Diyosezi Gatolika ya Cyangugu yatabarutse uyu munsi taliki ya 11/3/2018. Azize uburwayi bwa kansire imuducuje akiri muto. Yavutse taliki ya 22/6/1953, avukira i Bumazi, Paruwasi Shangi , muri Diyosezi ya Cyangugu. Yahawe ubupadiri taliki ya 6/7/1980 ahabwa ubwepiskopi taliki ya 16/3/1997 .
1.N’ubwo ndi ishyanga kure cyane y’u Rwanda, nkaba ntazagira amahirwe yo kumuherekeza nk’abandi, ndumva ntakwibuza kumubwira akajambo ko kumusezeraho kuko yambereye umubyeyi mwiza dore ko byasaga n’aho Imana yamushyize ku nzira yanjye ku buryo budasanzwe.
2.Nyiricyubahiro Musenyeri Yohani Damaseni Bimenyimana, ndashima Imana ku mpamvu yo kuba naragize amahirwe akomeye yo kumenyana nawe , nkiri muto, ubwo nigaga mu Seminari nto ya Mutagatifu Piyo wa 10 yo ku Nyundo (1986-1992) . Wambereye umwarimu w’iyobokamana n’umuyobozi wa roho. Nk’abaseminari, twurakubahaga cyane ndetse bamwe bakanagutinya kuko twabonaga uri umupadiri wihagezeho, « rigoureux et très discipliné ». Ndetse ndibuka ko rimwe na rimwe twashakaga kugucokoza, tugaseta ibirenge muri « gravier z’amakoro » kugira ngo turebe uko ubyifatamo ! Waradukabukiraga ariko buri gihe ugasoza nk’umubyeyi, ukababarira. Ku buryo bw’umwihariko, iyo sura y’ « umupadiri udaca ku ruhande, ukora ubutumwa bwe adakebaguza, uhagarara ku byo yemera, wumvira bikomeye abamutegeka » yarankwegaga cyane bigatuma rimwe narimwe umpa n’amahirwe yo kuganira nawe ku buryo bwihariye, urantinyura nkajya nkubwira icyo ntekereza ntagombye gucinya inkoro . Naragukundaga nkanakubaha kandi nawe ntiwahwemye kubinyitura !
2.Padiri Yohani Damaseni Bimenyimana, wadutanze mu Seminari nkuru ya Kabgayi, maze mu 1993-1994, urongera utubera umurezi n’umwarimu wa Bibiliya, ugeretseho n’ubutumwa bwo kuba Umunyakigega wa Seminari Nkuru . Muri icyo gihe, n’ubwo igihugu cyari mu magorwa akomeye, wagumanye isura yawe y’umupadiri udaca ku ruhande, ugakora ubutumwa bwawe GUSA uko wabonaga bikwiye. Nta mwanya wagiraga wo kujya mu manama ya rwihishwa, nta gihe wagiraga cyo kujya kwishimisha cyangwa kwinezeza mu bitajyanye n’ubutumwa bwawe bwa gipadiri. Wangaga amafuti, ugakunda kwifashiriza abaseminari wabonaga ko bazi icyo bakurikiye, ukabwiza ukuri kwambaye ubusa abo wabonaga ko « bajagata » !
3.Guhera mu Ukwakira 1994, twakomereje Seminari nkuru mu cyari cyarahindutse amatongo ya Nyakibanda aho twagombaga kumara imyaka 5 yose dutegurirwa kuba abasaserdoti. Nanone twarimukanye uhatubera umurezi n’ umwarimu. Ishusho yawe ntiyahindutse, wakomeje kuba wa mupadiri ukora ubutumwa bwe mu buryo yumva ko butunganye, adaca ku ruhande, yumvira abamutegeka. Twarakwitegerezaga cyane tugatangazwa no kubona aho utandukaniye na bagenzi bawe b’abapadiri bashyiraga ingufu zidasanzwe mu guharanira imyanya y’ubuyobozi (leadership). Icyo gihe twibwiraga ko ibyerekeye ubuyobozi nta mpano ubifitiye , ko n’uwaguha Umuryangoremezo utakwemera kuwuyobora ! Twaribeshyaga. Umunsi badutangariza ko wagizwe Umuyobozi wungirije wa Seminariri nkuru ya Nyakibanda twaraturitse turaseka turatembagara, kuko twibwiraga ahari ko utazemera kubikora ! Mu gihe twari tutarasoza ibyo gutangara twumva inkuru iturutse i Roma y’uko Nyirubutungane akugize Umushumba wa Diyosezi ya Cyangugu. Aho ho twararuciye, turarumira, dutangira kuzirikana byimbitse ya ndirimbo ngo « Birakomeye gusobanukirwa… imikorore ya Roho Mutagatifu ». Koko rero guhera icyo gihe nibwo twatangiye guhishurirwa kamere nyakuri yawe yagaragariye mu ntego wowe ubwawe wihitiyemo : « In Humilitate et Caritate » , « mu bwiyoroshye no mu rukundo ». Ibanga ry’ubuzima bwawe ni aho ryari rishingiye, uzahore ubishimirwa.
4.Mbega ukuntu taliki ya 18 /7/1999, kuri Paruwasi ya Mushaka, nagize amahirwe yo guhabwa n’ibiganza byawe Isakaramentu ry’Ubusaserdoti maze nanjye nkagusezeranya ko nzakumvira , nk’umushumba n’umubyeyi! Twakoranye neza ubutumwa muri Diyosezi ya Cyangugu kuva taliki ya 18 /7/1999 kugera kuya 17/ 12 /2005, ubundi amateka atangira kwandika indi « paji ».
5.Birashoboka ko hari abibuka ukuntu naba narigeze guterana amagambo nawe, Nyiricyubahiro ! Ayo makuru yacicikanye no ku mbuga nkoranyambaga si amahimbano, ni impamo! Mboneyeho umwanya wo gutangariza abatarasobanukiwe, ko icyo kintu cyenda gusa n’amakimbirane kitaturutse kuri wowe, Nyakubahwa Musenyeri Yohani Damaseni Bimenyimana. Nta ruhare na ruto wabigizemo : wowe,nk’umushumba, warwanaga ku nshingano yawe yo kurengera ubuzima bwanjye no gukora ubutumwa bwawe « udaciye ku ruhande » ; njye nkakubwirako niyumvamo ikintu cy’ikibatsi gisa n’impano yo kwitangira « gutumura ubutegetsi bwa FPR » nabonaga ko burenganya abaturage bikabije . Wowe warambwiraga ngo nitonde cyane ntazabisigamo agatwe, ngo nimbyihorere …nkomeze ubutumwa bwa Kiliziya « ndaciye ku ruhande » ! Inama zawe za kibyeyi narazumvaga, nkazizirikana, nkanazishima, n’ubwo hari izananiye kuzishyira mu bikorwa, none bikaba bingejeje aho ndi aha, kandi nkaba nta na gahunda mfite yo kwisubiraho !
6.Nyiricyubahiro Musenyeri Yohani Damaseni Bimenyimana, uburwayi bwawe butunguranye bwarangoye kubwakira bityo uyu munsi nkaba mfite agahinda gakomeye k’uko utuvuyemo ubabajwe cyane mu mubiri, kandi ntacyo utakoze ngo ubeho mu buzima « disciplinée ». Gusa ikintera kudacogora ni uko nemera kandi ncyigisha ko « Hakurya y’imva hari ubugingo » kandi ko « Twaremewe kuzajya mu ijuru ».
7.Ndagushimira uko wamfashije kuva nkiri muto . Ibyiza nakwigiyeho ni byinshi birimo n’inshuti twari duhuriyeho. Ndagusaba imbabazi z’ahatari hake nakubereye nk’ikigeragezo , nkakugora kubera amarere ya gisore n’ishingano yo « kuba UMUHANUZI » nkomeje kumva mu buryo bwanjye. By’umwihariko ndagushimira ko wakiriye neza ubutumwa nakoherereje mu gihe cy’uburwayi bwawe kandi nkumenyeshako inama za kibyeyi uherutse kungira nazo zangezeho.
8.Ruhukira mu mahoro mubyeyi, In Paradisum deducant Angeli….
Tuzakomeza gukunda no gusabira ababyeyi bawe n’abavandimwe usize.
Ntacyo uyobewe ku byerekeye imibereho y’Abanyarwanda muri iki gihe, urabere u Rwanda Umuvugizi imbere ya Jambo.
Nugerayo unsuhurize Fausta na Padiri Ngirabanyiginya Dominiko. Undamukirize na Padiri Evariste Nambaje « abagizibanabi bataramenyekana » baherutse kwivugana bamuhora ubusa.
Aheza ni mu ijuru, tuzahurirayo bidatinze.
Padiri Thomas Nahimana.


c: text/html

text:
Hari
muri Gicurasi, mu mibyuko y’amasaka menshi dore ko yeraga cyane mu masegiteri ya
Nyamugari na Gisenyi mu turere twari twegereye uruzi rw’ Akagera. Aka Kagera nari
nkamazemo imyaka igera kuri ibiri ntavamo nkora umurimo wo kuroba amafi n’ubwo
nari nkiri muto cyane ariko iyo nicaraga mu i Rango ry’ ubwato(igice cy’ imbere gisongoye) nabashaga
kwiruka ngasiga imvubu iyo zabaga zimvumbukanye.
Ibi
bikunze kubaho cyane iyo imvubu uyibyukije mucyemo cyayo (aho iba isinziririye).
Kuhanyura bisaba gutwara ubwato bucece udashibagura amazi cyangwa ngo ingashya
ikome kurubaho rw’ubwato. Muntangiriro za kuriya kwezi(Gicurasi 1994) nibwo
navunitse cyane ubwo abantu benshi batabarika bavuyanze umubyuko w’amasaka bashaka kwambuka ngo
bahungire Tanzaniya.
Aba
bantu babaga bari guturuka aho inkotanyi zari zamaze gufata. Muri za Rukira, za
segiteri Kigarama, Gatore…. Ni nako kandi ibintu byaturikaga ubutitsa mu turere
twa Nyakarambi na za Cyunuzi. Icyo gihe byavugwaga ko inkotanyi zageze muri
Rusumo ndetse ko zafashe ibitaro bya Kirehe.
Ariko
ntibyatinze abantu bari bambutse bari mu mashyamba ya Tanzaniya barongera
barara bagaruka ijoro ryose bamaze kubwirwa ko zitari inkotanyi zari zageze
muri Rusumo ko ahubwo bari abasirikari barinze umupaka wa Rusumo bakambitse
kumusozi wa Kiyanzi (aho bitaga kwa Pomari).
ngo barimo batanga signe ko bahagaze neza. Umunsi ukurikiyeho mugitondo
kumusozi wa Rusozi hiciwe abantu benshi ikivunge abacitse kwicumu baza
bavirirana babwira abantuko inkotanye bararanye nazo ko ndetse zishe abantu
benshi zibatsinze kumuhanda ujya Kiyanzi kwisoko.
Ubwo
hongera kubaho guhunga mu gihiriri kw’abantu ariko jye sinaba nkibashije kongera kwambutsa
abantu kuko ubwato nari nari maze iminsi nkoresha bwari bwaraye bumenetse
ntegereje ko babunyinya. (imvugo y’ abasare bakoresha iyo bashatse kuvuga guhoma
ubwato).
Ibintu
rero byaje kuba bibi ubwo mu gihe gishyira nka samunani inkotanyi zahingukaga
ku gasanteri ka Kivuko (muri peyizana H) aho bita mu ikoni maze zirasa abantu
urufaya bihita byumvikana ko abantu bari banze guhunga bari kwicwa. Ntibyatinze
hahise hatunguka umugabo witwaga Riyazari (Eliezel) wari ufite iduka rikomeye
aho muri H maze yicara hasi atwereka inda dusanga isasu ryanyuze muruhande
rumwe rihingukira murundi.
Ati
“inkotanyi zadufashe zitwicaza mu ikoni turenga nka mirongo itanu zitwahuranyamo
amasasu abenshi bapfuye nanjye dore uko nabaye. Icyo gihe umuntu utari uzi koga
yasubiye inyuma ajya kubunda mu masaka kuko ayo masasu atigeze ahagarara kandi
noneho yakomezaga asatira uruzi.
Bikumvikanako
inkotanyi zari zirimo zirasa abantu umugenda barimo bagana ku ruzi bashaka
kwambuka. Nubwo nari nzi koga, ndi umwe mu bantu basubiye inyuma ngenda ngana
mu rugo iwacu nciye inzira yo mu mubyuko. Kuva kur uzi ujya iwacu, washoboraga
kwambukiranya amasambu nk’icumi kuko byasabaga kurenga agasanteri kitwaga
Kumbuga.
Nari
nanze kwiturira mu ruzi rero kuko aha ku Rusumo nari mpari nk’umushyitsi kuko nari
narahaje nje gusura imiryango mpita ndaruka nikundira amazi sinaba ngisubiye
iwacu kw’ivuko i Butare. Sinashoboraga rero guhungana n’abantu ntazi kandi narinzi ko
umuryango wanjye ukiri mu rugo. Nagezeyo nsanga nta muntu n’umwe uhari.
Nasanze
ahazirikwaga ihene zose zigihari ariko imwe yo bari bayikuyeho amaguru y’ inyuma yapfuye iri iruhande
rw’ igitiyo ku buryo nahise nkeka ko ari abo twabanaga bashatse gukuraho
inyama nke zo kuza kurira Tanzaniya. Gusa numvise ngize ikintu cy’icyoba cyinshi kuko nta gitiyo
twari dutunze ndetse no mu baturanyi ntaho nari narigeze nkibona.
Ubwo
ninjiye munzu nini mfite ubwoba noneho mbura umuntu numwe. Nshatse gusohoka,
nahise mbona abasirikare batandatu b’inkotanyi baje bafite imifuka ibiri mu ntoki. Nibwo
nari mbonye inkotanyi bwa mbere. Mbere nibazaga ko inkotanyi nazo zambara
imyenda nk’iyabasirikare nari nsanzwe mbona. Ngiye kubona mbona bambaye nabi
ndetse n’inkweto zari zitandukanye kuko harimo umwe wari wambaye inkweto nk’ izabasirikare bambere.
Undi
yari yambaye inkweto z’umweru zitameshe zisa nabi, abandi bari babaye bote nk’izabagoronome kandi ingofero
zose zabo zarebaga imbere. Nabuze uko nkomeza ngo nsohoke mpitamo kwicara
inyuma y’umuvure wari urambitse hafi y’ameza mu ruganiriro. Kuko uwo muvure wari umenetse
ndetse urangaye cyane, nakomeje kwitegereza zankotanyi.
Nibwo
umwe yabanje ahambura ya mifuka noneho undi akora muri ya hene bishe akururamo
inyama zo munda zose noneho ayishyira kuruhande. Undi nawe afata ihene yindi
yari imaze iminsi yimye nuko ayishyira mu maguru hanyuma undi amuhereza cya
gitiyo ayikubita mu mutwe ihene mbona irimo iratitira. Nuko nayo bayisatura
inda barayifata hamwe na ya yindi yambere bazishyira mumufuka baragenda.
Muri
izo nkotanyi uko ari esheshatu babiri nibo bakoraga ako kazi mu gihe abandi
bari basutamye bafite imbunda zabo bameze nk’abiteguye kurasa za hene ari
nako bakebaguza. Nuko barahambira baragenda nanjye n’ubwoba bwinshi ndasohoka
nkata inyuma y’inzu manuka ngana muri ya nzira y’ amasaka nari nazamukiyemo.
Nkimara
guhinguka mu muhanda wavaga Kumbuga ujya mu mujyi Kiyanzi, nibwo nasanze abantu
barenga nka makumyabiri barimo abagore, abagabo, abana b’ abakobwa bato n’ uduhungu duto tubiri bishwe
nabi kuko nkurikije uko bari bari kuvirirana, ntabwo bari bishwe barashwe.
Noneho nsimbuka umuhanda ariko nitegereza neza twa duhungu duto tubiri uko
twabaye kuko two twari twegereye ayo masaka yo nari nsimbiyemo.
Byagaragaraga
ko batumenaguye imitwe kuko isura ntiyagaragaraga neza. Ikindi kandi umuntu
wese mu bo nabonaga aho yari yavuye amaraso menshi mu mazuru no ku mutwe.
Nkimara kubona ibyo, nahise nibaza ko aho ndi kwerekeza ariho inkotanyi zari
zimaze kwica abo bantu ziri. Nshatse gutambika ngo njye mu masaka yarimo umukocye
muremure noneho ngo nze kwambuka nijoro mpita nkubitana n’ umugabo uri kuvirirana
yicaye afashe munda. Arandembuza numva ngize ubwoba.
Akomeje
mbona nawe asa n’ufite ubwoba ni uko ndakomeza ndamwegera. Arambwira ati mwana wa,
hoshi hunga inkotanyi zamaze abantu. Ati hirya aho niho zari zintsinze.
Zaduhondaguye amasuka mu mitwe ziranoza n’umugore n’ abana banjye batanu
zabishe. Ati dore uko zingize. Ndebye nsanga umugabo inyama zo munda
ziraboneka. Zari zamusatuye inda igifu kiboneka. Umutwe ahagana kwijosi hari
habyimbye cyane ngo zamukubiseho igisuka.
Agerageje
guhaguruka ngo yiruke ahura n’ icyuma cyo kumbunda inkotanyi imwe yahise imusogota
mu nda ariko aranga yinjira mu masaka ku bw’amahirwe ngo ntizamukurikiranamo.
Ati ubu nanjye zizi ko namaze gupfa mwana wa. Naramubajije nti none se mbigenze
gute ko nanjye bari bunyice? Nibwo ntangiye kurira n’ubwoba bwinshi.
Ati
iwanyu wowe ni hehe? Ndamubwira nti iwacu sino nari naraje gusura abavandimwe
iwacu ni i Butare. Ati hoshi komeza iyo hepfo niho hari uruzi nugira Imana
ntizikubone wihishe ku ruzi ntuzabura umusare utambuka akazakwambutsa. Ndakomeza ndarira ati mwana wanjye se ko nanjye ino ntahazi ko twaje
duhunga abo bagome kuva i Nyarutunga zidukurikirana ariko zica abantu umugenda.
Ati hoshi genda zitakuntsinda mu maso jyewe
ndabona byarangiye. Ndamubaza nti nonese abantu bose biciwe hariya hirya ku muhanda
nibo mwari muri kumwe? Ati twese twaturutse Nyarutunga duhunga inkotanyi zaje
zijya Nyarubuye zitubuza inzira ijya Kankobwa niko kuza zitwicamo tutazi n’iyo tujya. Ati mu rugo iwanjye ni Nyabitare.
Ati abo bose wabonye bamwe ni umugore n’ abana banjye. Abandi bari abaturanyi bacu. Ati
iyo tumenya neza inzira ijya kuruzi tuba twarambutse ejo ariko twageze ino
tukayoberwa inzira twamenye icyerekezo ari uko duhingukiye Bukora aho bororera
inka. Umugabo nakomeje kubona ko atavuga neza kubera umubabaro, ni uko
ndahaguruka ndamanuka.
Ngeze hepfo numva amasasu ari kuvuga ku ruzi mpita
nongera ndatambika nsa n’ugana Nyarwamura. Ngera mu rutoki rwinshi ni uko
nicara mu nsina ndategereza ngo bwire. Iryo joro ryose amasasu yaraye ari
kuvuga cyane cyane ahegereye kuruzi. Umunsi ukurikiyeho narazindutse ngo manuke
mba mpuye n’inkotanyi ngisohoka mu masaka
y’umugabo witwaga
Legisanderi wari uturanye n’undi mugabo w’umurera witwaga Musaza, zirampagarika zirambaza ngo mvuye
hehe?
Mpita ntangira kurira ariko ziranyegera zirambaza
ngo ndijijwe n’iki? Ndavuga nti iwacu
bose na bakuru banjye na barumuna banjye bose barapfuye none nanjye mugiye
kunyica? Mbivuga ndira ndetse mfite ubwoba. Umwe muri bo arambaza ati: iwanyu
ni hehe? Nti iwacu ni i Butare ariko nabaga kwa Nshimiye utuye i Kameya ariko
we yahunze interahamwe naho njyewe ncikira mumasaka interahamwe ntizambona.
Kugeza n’ubu nabuze uwanyambutse ngo anshyire
Nshimiye Tanzaniya. Ibi ntabwo byari byo na mba nagira ngo zitanyica. Umwe muri
bo avuga anseka mugiswahiri ati: Acana na huwo mutoto asitupotezeye muda. Bari
kumwe n’umukecuru witwaga
Bizirema. Bari kumwe n’umugabo witwaga Sekaziga. Bari kumwe kandi n’abandi bantu bari bashoreye
bagera nko kuri 15 barimo umuhungu umwe wari waranyigishije koga witwaga
Kidamari.
Abo bantu bandi bari abo zari zafashe baturutse Ku
murama. Bahita batambika nshaka gusigara bahita bavuga cyane ngo we Kado, inuka
twende (bisobanuye ngo wakana we haguruka tugende). Twaratambitse tugera mu rugo
rw’umugabo witwa Domiyani
wari umudivantisiti ariko yari yaraye ahunze ni uko babaza wa muhungu witwaga
Kidamari ngo: Iwanyu nihehe? Arababwira ngo ni hariya imbere gato.
Ubwo twaragiye tugeze imbere arababwira ngo aha
niho mu rugo. Bahita badukatana twese. Tugezeyo bategeka ko abantu bose binjira
bakatugira inama y’uko turi burare bakaturindira umutekano kuko twari tumaze
kuba benshi. Bose babyiganye binjira munzu y’ uwo mugabo witwaga Samweli se wa Kidamari.
Samuel ashatse kwinjira mu cyumba ngo azane
imisambi abantu bayicareho baramubwira ngo yihorere ntabwo dutinda hano. Ubwo
bigiye hirya gato baravugana(inkotanyi) abantu bari bicaye muri ruganiriro no
mu kirongozi. Bagarutse njyewe barampamagaye ngo Kado, ngwino hano. Ndasohoka
umwe anjyana inyuma y’inzu amfata ukuboko ngiye kumva numva amasasu menshi arapapaje muri ya nzu.
Kidamari yahise asohoka ahunga wa musirikare wari
umfashe yahise amukubita isasu mukuguru nawe ahita ahenuka iruhande rw’ikibindi atangira kurira anwigira. Bamufashe
ukuguru baramukurura bamusubiza mu muryango nawe bamuhondagura igisuka
bagendanaga duhita tugenda barambwira ngo aba bantu nibo bishe bakuru bawe n’ababyeyi
bawe bari baducitse niyo mpamvu tubahannye kuko bakwiciye abantu. Ngo wumvise?
Ngo ntiwongere kurira rero. Dore amazina nibuka y’abantu inkotanyi ziciye munzu kwa Samuel: Samuel, umugore
we Rayisa, Kidamari, Nyiraneza umukobwa wakurikiraga inshuti yanjye Kidamari,
barumuna babo aribo: Bakundukize, Donata, Beyata n’umwana muto w’incuke bitaga Rutwe.
S/C de l’anonymat
Shikamaye.blogspot.no
Shikama ku
Kuri na Demukarasi (SKUD)

robotstxt: allowed

filter: keep


text:
Ngororero: abakorana na Community Policing barasabwa kudahutaza abaturage
Muri iki cyumweru cyahariwe Community Policing, umuyobozi w’akarere ka Ngororero arahamagarira abatorewe uwo murimo bayobowe n’abakuru b’imidugudu kudahutaza abaturage mu gukemura ibibazo byagaragaye no gutanga amakuru bafitiye ibimenyetso mu rwego rwo kutabangamirana.
Bamwe mubaturage bo muri aka karere bakomeje kuvuga ko abakora uwo murimo bazwi ku zina rya policing (polisingi) bagira uruhare mu kurenganya abaturage babogamira kubo baziranye cyangwa ababahaye ruswa icyo bo bakunze kwita “akantuâ€.
Mubiganiro bitangwa hirya no hino muri urwo rwego, abayobozi b’akarere hamwe na Polisi y’Igihugu barimo kwibanda cyane cyane kungingo eshatu arizo; kurwanya ibiyobyabwenge, kwirinda ihohoterwa no kurwanya ruswa, hakongeraho n’izindi nsanganyamatsiko zitandukanye.
Kumunsi w’ejo, umuyobozi w’akarere bwana Gedeon Ruboneza akaba yarihanangirije ababa bafite ingeso nkizo ababwira ko ntamwanya bagifite ari nako abibutsa ko biyemeje gukorera ubushake maze bakareka kwishakira ibihembo binyuza muburyo butemewe n’amategeko.
Karambizi Donat, umwe muri ba Polisingi bo mu karere ka Ngororero akaba yaradutangarije ko hari bakeya bitwara gutyo mugutanga amakuru mubunzi no kuri polisi, ariko ngo iyo bagenzi babo babimenye bajya kubanyomoza bityo ikizere bagirirwaga kikagabanuka, bigatuma abandi bagira ubwoba bwo kwaka akantu.
Inshingano z’abo baturage batorewe iyo mirimo ni ugufasha gukumira ibyaha bitaraba aho batuye no gutanga amakuru kugihe mu nzego zubuyobozi na polisi.
Abadatanga amakuru kugihe baragawe hafatiwe kungero zibyabaye bikamenyakana bitinze nk’umugabo witwa Bariyanga wo mu murenge wa Kageyo wishe umugore we akanamuhamba mu kuboza 2012 bikamenyakana hashize ukwezi kose, ndetse n’abana babiri bishe ababyeyi babo bombi mu murenge wa Matyazo kandi bari bamaze igihe babahoza kunkeke ariko ayo makuru ntatangwe.


text:
Ibi Gatabazi yabisabye nyuma y’aho bigaragaye ko iyo hakoreshejwe inama z’abaturage umwanya munini uharirwa ibibazo biba bimaze igihe bidakemurwa.
Mu nama yamuhuje n’abayobozi b’inzego z’uturere mu cyumweru gishize, Gatabazi yavuze ko kuyobora bisaba ubwitange kandi bugaragarira mu kwegera abaturage.
Yagize ati “Kugira ngo ube umuyobozi mwiza ni uko wita ku bo uyoboye. Niyo mpamvu musabwa kugabanya amasaha mukoresha muri mu biro mugasanga abaturage aho bari mukabatega amatwi, mugakemura ibibazo bibugarije kuko kuyobora si ukwikunda ahubwo ni ukwitanga. Ni byiza ko mwitangira abo muyobora kugira ngo nabo bababonemo abayobozi bashoboye.”
Umuyobozi w’Akarere ka Burera, Uwambajemariya Florence, yavuze ko hagiye kongerwa imbaraga mu gushaka umuti w’ikibazo.
Yagize ati “Izi gahunda zo gukemura ibibazo by’abaturage zari zisanzweho ariko nyuma y΄inama duhawe natwe tugiye kongeramo imbaraga kugira ngo hanozwe imikorere myiza mu kazi kacu ka buri munsi.”
Perezida wa Njyanama y’Akarere ka Musanze, Abayisenga Emile, yavuze ko icyihutirwa cyane ari uguhanahana amakuru hagati y’inzego kugira ngo ibibazo abaturage bafite bimenyekane kare ndetse n’ibyakemuwe bimenyekane.
Yagize ati “Kugira ngo ibyo twiyemeje tubigereho tugomba gushyira imbaraga mu buryo bwo guhanahana amakuru mu nzego zitandukanye ajyanye n’uko ibibazo by΄abaturage byakemurwa, kuko usanga hari igihe bikemurirwa mu nzego zo hasi ba nyira byo ntibanyurwe n’imyanzuro, bagahita bihutira ku zindi nzego zisumbuye ariko duhanye amakuru byadufasha kumenya uko tubikemura.”
Kwegera abaturage ni bimwe mu byibanzweho mu Mwiherero wa 15 w’Abayobozi bakuru uherutse kubera i Gabiro mu Karere ka Gatsibo kuva ku wa 26 Gashyantare kugeza ku wa 1 Werurwe 2018, aho abayobozi b’inzego z’ibanze basabwe kongera umwanya n’ingufu bashyira mu gukemura ibibazo abaturage bafite.
Muri Gashyantare uyu mwaka, Guverineri Gatabazi Jean Marie Vianney, uyobora Intara y’Amajyaruguru yagaragaje ko mu gucunga abakozi mu nzego z’ibanze hakiri ikibazo cy’urwego rw’Akagari rubazwa ibintu byose kandi abakozi barwo ari bake bakaba bafite n’ubushobozi buke.
Yashimangiye ko inzego zirebwa n’ishyirwa mu myanya ku bakozi ba Leta n’imicungire yabo zikwiye gusuzumana ubushishozi umuzigo uri ku bakozi b’urwego rw’Akagari aho ngo rukomeje kubazwa byinshi bisumbye ubushobozi rufite.
Mu biganiro Perezida Kagame yagiranye n’abayobozi b’inzego z’ibanze ku wa 28 Werurwe 2018, ubwo yatangizaga Umwiherero wabo, yemeye ko urwego rw’akagari rwongererwa abakozi bitewe n’uko abasanzwe ari bake ku buryo bishobora kugira ingaruka ku baturage.


text:
Ni byiza gushyira mu mutwe uburyo ugomba kwitwara mu munsi mukuru wo ku kazi. Ntabwo wakwishima ubaye umutwe w’amagambo w’ibyo abakozi bagenzi bawe bazavuga ku wa mbere. Ugomba kwishima muri uwo munsi mukuru kandi ntiwikoze isoni na cyane cyane ko uba uri imbere y’abakoresha ndetse n’imiryango yabo. Tugufitiye uburyo butandatu wakoresha.
1. IRINDE GUSINDA
Gusinda ni ikintu gishobora kukubaho kandi kigatuma ukora ibidakorwa. Buri uko unyweye inzoga ukumva ni nyinshi vanga n’amazi. Kandi niba uzi ko unywa inzoga ukore uko ushoboye uze mu munsi mukuru wariye. Ntabwo muri fete y’akazi ariho uje gushirira icyaka nywa nke nibiba ngombwa nyuma uze kwigurira izindi ariko wavuye mu munsi mukuru mu cyubahiro cyawe.
2. EGERA ABAKOZI MUDASANZWE MUHURA CYANE MU KAZI
Gerageza usange abakozi mudakorana , mudahura mu kazi kanyu ka buri munsi . Kuko ni uburyo bwiza bwo guhura mukamenyana kuko mu bundi buzima buri wese abafite akazi kenshi.
3. IRINDE GUSEBYA MUGENZI WAWE
Irinde kuvuga mugenzi wawe nabi. Ufatwa nabi iyo utangiye uvuga umukozi mukorana, abantu bagutega amatwi ariko mu by’ukuri bakakugaya. Gerageza kuvuga ibiganiro bijyanye n’uburyo mwateza imbere ikigo mukorera, ibyo mwagezeho, ereka abo mukorana umugore wawe cyangwa inshuti yawe, cyangwa se muvuge kuri film yasohotse cyangwa match ariko mwirinde gusebanya. Niba muvuze mugenzi wanyu mukorana abe ari kumushima mu mikorere ye
4. IMYAMBARIRE
Gerageza kumenya imyambarire isabwa ariko uza wambaye niba uri umugore wirinde kuza wambaye sexy cyane cyangwa se kuza wambaye imyenda myiza cyane ikabije kurusha iyo abandi baje bambaye. Niba uri umugabo ntuze wambaye ikabutura, ingofero n’ibindi keretse niba mwakoze picnic .
5. HAGERERE IGIHE
Iyi ni fete y’akazi ntabwo ari boite niyo mpamvu kuza kare ari byiza bituma abantu babona ko wabihaye agaciro ndetse bigatuma ukurikirana gahunda zose kandi si byiza ko uza usanga abandi bicaye ari wowe wakererewe ndetse bizagufasha nuzanagenda kare abantu batabifata nabi.
6. FASHA BAGENZI BAWE
Niba ubona hari mugenzi wawe atangiye kunywa inzoga nyinshi gerageza utume arekeraho cyangwa umuhe amazi , niba ubona hari uwasinze shaka uburyo umutahana ataraseba imbere y’abagenzi be n’abakoresha be.


text:
>> Ababikira n'Abafurere
>> Ababikira b'Abadominikani ba Afurika
Amasezerano ya burundu y’Ababikira b’Abadominikani, Abamisiyoneri ba Afurika
Ku cyumweru tariki ya 26 ukuboza 2010 ababikira Edith, Eugénie, Yvonne na Emerita bakoze amasezerano ya burundu mu muryango w’Ababikira b’Abadominikani, Abamisiyoneri ba Afurika, Umuryango wavukiye muri Diyosezi ya Byumba ushinzwe na Mama Marie Pascale CREVECOEUR mu mwaka w’1983.
Igitambo cya Misa cyayobowe na Musenyeri Servilien NZAKAMWITA, Umushumba wa Diyosezi ya Byumba akikijwe n’abasaserdoti. Mu nyigisho yatanze, Umushumba wa Diyosezi yagarutse ku byishimo bya Noheli duhimbaza, maze yibutsa ababikira basezeranye ko bagomba kuba itara rizamurikira abo Nyagasani azabatumaho. Umushumba wa Diyosezi yagize ati: “mwumvise ijwi ry’Imana murayitaba none mugiye kubyemeza mu ruhame muyiyegurira burundu kandi mwemera kuzayibera intumwa mu mahanga yose, cyane cyane muri Afurika nk’uko mwabyiyemeje.”
Nyuma y’inyigisho y’Umwepiskopi, Ababikira bagiriye amasezerano yabo imbere ya Mama Mukuru, Mama Emerita Nyiransabimana, maze basezerana ukumvira, ubusugi n’ubukene. Imihango y’igitambo cy’ukaristiya cyaranzwe n’umutuzo n’umutambagiro w’amaturo yazanywe n’ababikira b’abadominikani kirangiye, hakurikiyeho kwakira abashyitsi muri Centre diocésain de Pastorale.
Muri ibyo birori, Mama Emerita NYIRANSABIMANA, Mama Mukuru, yagize ati: “kwiha Imana ni umuhamagaro umuntu yumva ubwe maze ku bwe nanone nta gahato, agasubiza Imana. Bitabaye ibyo byavamo kwigora no kugora abandi.” Yibukije kandi ko kwiha Imana ari ukwizirika kuri Kristu ndetse no guhara byose maze yongeraho ko abasezeranye “biyemeje kujya mu mahanga kwamamaza Inkuru Nziza, bagaragaza ko Kiliziya itagira umupaka.”
Uwari uhagarariye ababyeyi mu ijambo rye, yijeje abana babo kutazabatererana kandi agaragaza ibyishimo by’ababyeyi agira ati:”Imana yaduhaye cadeau y’aba bana bacu, none natwe turayibashubije, kandi nta gitera ijabo n’isheja nko gushyingira Imana.” Mu ijambo rye, Mama Eugénie wavuze mu izina ry’abasezeranye, yashimiye Mama marie Pascale washinze Umuryango kandi asaba abari aho bose isengesho rihoraho mu butumwa bazahabwa bwose.
Uwari uhagarariye Umushumba wa Diyosezi, P. Jean Damascène MUGIRANEZA, yashimiye mu izina ry’Umushumba wa Diyosezi Umuryango w’Ababikira b’abadominikani uburyo bafasha Diyosezi mu mirimo itandukanye, ashimira Mama Mukuru w’abadominikani uburyo yitanga, ashimira Mama Marie Pascale washinze umuryango, ashimira ababyeyi b’ababikira basezeranye kandi, mu izina rya Diyosezi ashimira umuryango wa Gabrieli RIBANJE umaze guha Kiliziya abana batatu, abapadri babiri: P. Faustin MURINDWA, Padri Emmanuel NIZEYIMANA na mushiki wabo Mama Eugénie wasezeranye burundu.
Yarangije yibutsa ababikira basezeranye kwibuka ko kuba umuntu aribyo bya mbere tugomba gusaba Imana, hanyuma hagataho kuyisaba kuba abakristu kuko ubukristu budafashe ku bumuntu buseseka nk’amazi. Iyo ibyo byombi, ni ukuvuga ubumuntu n’ubukristu, byahurije urugwiro muri muntu rero, nibwo umuntu aba umubikira mwiza, umusaserdoti mwiza, umubyeyi mwiza…maze uwo usize ukarushaho kumunogereza.
Imihango y’umunsi yarangiye mu byishimo n’umutuzo, bisozwa n’umugisha watanzwe n’uwari uhagarariye Musenyeri muri iyo mihango.
Byanditswe : 2016-02-26 08:30:13
Uwabitangaje : Diocese Byumba


text:
Uyu muhango witabiriwe n’abasaga 200 babarizwa mu bigo bigera kuri 14 wabanjirijwe n’urugendo rwo kwibuka, wabaye kuri uyu wa 13 Mata 2018. Batambagijwe mu bice bigize Urwibutso rwa Kigali birimo n’inzu y’amateka, basobanurirwa uko u Rwanda rwari rumeze kuva mu kinyejana cya 11, uko ubutegetsi bwasimburanye n’ukuntu amacakubiri yigishijwe kugeza mu 1994 ubwo habaga Jenoside yakorewe Abatutsi, yahitanye ubuzima bw’abasaga miliyoni.
Umuyobozi w’Ihuriro ry’Abacuruza Ibikomoka kuri Peteroli mu Rwanda (ASIMPER), Mutaganda Eric, unahagarariye Station Merez, yavuze ko ibyabaye bidateze gusubira, asaba buri wese kubigiramo uruhare.
Yagize ati “Igikorwa cyo gusura urwibutso nk’abagize Ihuriro ry’Abacuruza ibikomoka kuri Peteroli ni ubwa mbere tugikoze. Ibigo byose bifite abakozi hafi 2000, abo bose dukorana tugomba no kubigisha ko nta Munyarwanda uruta undi, tukabigisha ububi bw’amacakubiri n’ivangura kandi ndahamya ntashidikanya ko ibyabaye bidateze kongera kuba.’’
Urwibutso rwa Jenoside rwa Kigali ruri ku Gisozi ruruhukiyemo imibiri ibihumbi 259 yakuwe mu turere dutandukanye twa Kigali harimo Gasabo, Kicukiro na Nyarugenge.
Umuyobozi Mukuru wa Engen mu Rwanda, Sarah Doukoure, yavuze ko abatuye Isi bose bakwiye guhanira ko Jenoside itazagira ahandi iba.
Yagize ati “Dufite inshingano zitari izo gukora ubucuruzi gusa, ahubwo n’izo gufasha umuryango Nyarwanda wagizweho ingaruka na Jenoside yakorewe Abatutsi kwiyubaka. Uyu munsi twaje kwibuka inzirakarengane zazize Jenoside yakorewe Abatutsi, kwibuka bagenzi bacu twakoranaga twabuze bakoraga muri Total ubu yahindutse Engen.”
Sarah yakomeje avuga ko Ikigo cya Engen ahagarariye cyagizweho ingaruka na Jenoside yakorewe Abatutsi, kuko bamwe mu bahoze ari abakozi bayo bishwe ndetse abandi bagasigara ari imfubyi.
ASIMPER yatanze inkunga ya miliyoni eshanu z’amafaranga y’u Rwanda, yifuza ko yazakoreshwa mu gusobanurira urubyiruko amateka u Rwanda rwanyuzemo.


text:
Muri iki cyumweru nibwo abakobwa bose uko ari 15 bahatanira ikamba rya Nyampinga w’ u Rwanda 2017 nabandi bitabiriye Miss Rwanda ya 2016 bahuriye hamwe mu isinya ry’ imihigo mva rugamba na njya rugamba.
Imihigo mva rugamba cyangwa njya rugamba n’imihigo isinywa n’abakobwa bose 15 baba barageze mu kiciro cy’aho buri umwe aba afite amahirwe angana n’ay’undi yo kwegukana ikamba rya nyampinga w’u Rwanda.
Muri iki gikorwa niho bamwe mu bakobwa 15 baba bari guhatanira ikamba rya Nyampinga w’ u Rwanda basinyira imihigo njya rugamba biyemeza ibyo bazageraho.
Ikindi kigarukwaho muri icyo gikorwa no uguhigura imihigo y’ abakobwa 15 baba baratowe mu mwaka washize wa 2016 bakamurikira inteko y’ ururimi n’ umuco ibyo bagezeho mubyo baba bariyemeje.
Biteganyijwe ko umunsi wo gutangarizaho umukobwa wahize abandi akanegukana ikamba rya nyampinga w’u Rwanda 2017 ari tariki ya 25 Gashyantare 2017 muri Camp Kigali.
Abashinzwe ururimi n' umuco bakurikiranye imihigo y' abakobwa
Intore Masamba yatanze ubutumwa kuri aba bakobwa
Abakobwa bitabiriye Miss Rwanda ya 2016 nabo besheje imihigo
Abakobwa 15 bahatanira ikamba rya 2017
Mutesi Jolly yahaye ubutumwa abakobwa 15 bazamo umwe wo kumusimbura
Abakobwa bose basangiriye hamwe


text:
Umukecuru Mukansanga Ferediyana ufite imyaka 88 y’amavuko utuye mu karere ka Nyaruguru mu majyepfo y’u Rwanda avuga ko akunda gusoma ibitabo cyane ngo kabone nubwo ageze muza bukuru ngo umuco wo gusoma aracyawufite.
Mukansanga ngo afata umwanya we, akagana mu isomero (Library) akagira bimwe mu bitabo asoma byanditse mu Kinyarwanda kandi ngo bimufasha kwiyungura byinshi mu buzima bwe bwa minsi yose cyane ibyo aba yaribagiwe.
Uyu mukecuru atuye mu murenge wa Murama mu kagali ka Nyarugano mu karere ka Nyaruguru. Yibaza impamvu urubyiruko rw’ubu rudakunda gusoma ibitabo kandi ngo nyamara bafite ayo mahirwe ugereranije n’uko mu bihe byabo babagaho.
Ashimangira ko kuva yavuka, akamenya ubwenge, agatangira ishuri yumvaga arikunze ndetse ahorana amatsiko yo kumenya ibyanditse mu bitabo bitandukanye, ari nacyo ngo cyamufashije gukomeza kubikunda kugeza ubu.
Mukansanga ntiyize amashuri menshi kuko yagarukiye mu wa 5 w’amashuri abanza yahitwaga I Kansi ubu ni muri Gisagara.
Twamusanze muri iri somero maze, Mukansanga ati: ”Mwana wanjye urabona ndakuze ariko sinshobora kureka gusoma ibitabo kuko bituma menya byinshi. Nubwo mbikora nshishoza kubera imyaka, ariko biramfasha cyane”.
Yakomeje agira ati: “Ntangazwa rero n’abana b’ubu ubona badasoma ibitabo, nyamara baregerejwe ibitabo. Nkatwe mu gihe cyacu ntabyo twabonaga muri ubu buryo. Rero umwana udasoma ntabwenge yamenya kandi ninabyo bitera benshi ubujiji”.
Mukansanga avuga ko mu gusoma ibitabo byatumye amenya udukuru twamufashije mu buzima bwe, kandi ngo bimufasha mu buzima busanzwe kuva akiri muto kugeza muri iki gihe ageze muza bukuru.
Ni kenshi Minisiteri y’umuco na siporo mu Rwanda yakunze gushishikariza abanyarwanda kugira umuco wo gusoma no kwandika ibitabo ngo kuko ari isoko y’amajyambere.
Umuco wo gusoma ibitabo ndetse n’uwo kubyandika mu Rwanda uracumbagira, ibi ariko si umwihariko warwo gusa kuko n’abo mu bindi bihugu byo mu Karere k’Ibiyaga Bigari bavuga ko iki kibazo bagifite.


text:
Ku munsi wa kabiri w’uruzinduko rwabo, kuri uyu wa Gatatu, izo ntumwa zasuye Minisiteri y’Ubutegetsi (MINALOC), aho baganirijwe ku bunararibonye bw’u Rwanda mu myaka 15 rumaze rushyize mu bikorwa politiki y’imiyoborere yegerejwe abaturage.
Iri tsinda riturutse muri Sierra Leone riyobowe na Minisitiri, Maya Moiwo Kai Kai, rije mu Rwanda nyuma y’icyumweru kimwe hatangijwe ukwezi kw’imiyoborere myiza, aho abayobozi bo mu nzego zo hejuru bashyikirana n’abaturage mu gukemura ibibazo ndetse no kuganira kuri gahunda z’iterambere rirambye kuri bose.
Insanganyamatsiko y’Ukwezi kw’Imiyoborere myiza muri 2016 kwatangiye kuwa 14 Nzeri 2016, igira iti "Imiyoborere ishingiye ku muturage, inkingi y’iterambere rirambye."


text:
Hari mu gikorwa cyo gutangiza ku mugaragaro gahunda y’Ingabo z’u Rwanda mu Iterambere ry’abaturage, ubuyobozi bw’Ingabo mu Karere ka Huye bwifatanyijemo n’abatuye mu Kagari ka Kabusanza, bahinga imboga mu gishanga cya Ruhoboba.
Umwe mu bashubije neza yavuze ko iyo ntwaro ari Perezida w’u Rwanda, undi avuga ko ari ubumwe n’ubwiyunge bw’Abanyarwanda, undi na we avuga ko ari umuturage.
Hari n’abatanze ibindi bisubizo, harimo ko intwaro ikomeye ari Ndi Umunyarwanda, ariko uyu muyobozi w’ingabo mu Turere twa Huye, Gisagara, Nyaruguru na Nyamagabe, yavuze ko aba batatu ari bo bashubije neza kurusha abandi, n’ubwo n’ibyo abandi bavuze ari byo.
Yagize ati “Njyewe mbabaza iki kibazo natekerezaga ko igisubizo nyacyo ari umuturage, kuko umutekano uhera ku muntu umwe. Iyo umwe agize umutekano, twese tugira umutekano.”
Yunzemo ati “Nkomeje kwibaza nasanze n’uwavuze Perezida wa Repubulika kimwe n’uwavuze ubumwe n’ubwiyunge na bo batibeshye kuko izo ntwaro zose ziri kumwe nta wazimeneramo. Ni yo mpamvu buri wese muri mwebwe batatu mwemereye ishashi y’ihene ihaka.”
Abahembwe ari bo Alphonse Manzi, Josephine Mukanyiribambe na Innocent Twagirayesu byabashimishije cyane, kuko batari babyiteze.
Twayigira yagize ati “Birantunguye ariko ndabyishimiye. Navuze ko intwaro ikomeye u Rwanda rufite ari ubumwe n’ubwiyunge bw’Abanyarwanda kuko iyo abantu bumvikanye, bahuje, nta cyabatanya.”
Abatuye i Kabusanza batashye bavuga ko bariya bagenzi babo bagize amahirwe, ariko Valerie Mukarushema yatashye ababaye kuko ngo ubusanzwe yajyaga asubiza neza ibibazo abayobozi babarije mu ruhame, ariko amahirwe y’ubaza unatanga ibihembo akaba atamusekeye.
Yagize ati “Uyu munsi sinagize amahirwe yo kubazwa kandi rwose igisubizo kimwe muri biriya nari kukibona. Nanjye uwampa agahene.”
Ingabo z’u Rwanda ziri mu gikorwa cyo kwifatanya n’abaturage mu bikorwa by’iterambere, aho bakora ibikorwa byo gutera imbyaka, kubaka amashuri n’ibindi bikorwa by’iterambere. Byose bikazarangira ku munsi wo kwibohora tariki 4 Nyakanga 2018
Dukurikire ukanda kuri Like
Ibitekerezo ( 1 )
Ingabo oye uwomuturage usaba agahe ndakamwemeteye tel0781523700


text:
Kuwa gatanu taliki ya 11 Gicurasi abakunda gusohoka bazataramana na MC akaba na Dj Phil Peter hafungurwa akabari gashya kitwa San Deck Restaurant & Bar kazanye byinshi bishya muri servisi zo kwakira abantu no kubafasha kwidagadura.
Uwase Vanessa nyiri Deck Restaurant & Bar avuga ko kuri uwo munsi azaba ari igitaramo kizahera ku isaha ya saa cyenda z’amanywa kugeza bukeye.
Abazahaza ngo bashyiriweho Promotion aho ari ukugura icupa rimwe ry’ ikinyobwa cya Amstel Malt bagahabwa n’ izinde ebyiri z’ubuntu.
Batanga serivisi nziza kandi zihuse, ibiciro byabo biri hasi ugereranyije n’ahandi haba kubyo kurya ndetse no ku binyobwa.
Kubafite ubukwe, isabukuru n’ ibindi birori nabo babatekerejeho kuko n’uwibereye iwe mu rugo babimugezaho uko abyifuza.
Deck Restaurant & Bar iherereye mu Giporoso ku muhanda ujya Kabeza urenze ku cyapa cya Bus ujya Kabeza uhita icyapa kinini cyanditseho San Deck Restaurant & Bar ku muhanda .
Bakora iminsi yose amasaha 24/24 by’akarusho ku munsi wo kuwa gatanu bazajya bazana ibyamamare bitandukanye mu buryo bwo gususurutsa abakiriya babo.


text:
Urwenya-Umwana yatumye ababyeyi be bihana
Umwana yatumye ababyeyi be bihana
Umunsi umwe umubyeyi w'umugore yashatse gusambana na muganga abura akanya niko kubwira umugabo we ati "umwana wacu ararwaye ngiye kumuv├╣za kwa muganga."
Umugabo arabyemera kuko yaribiziranyeho na muganga. Muganga yahise amwinjiza ubwo umwana bamushyira hasi bicangira amayugi bibagirwa ko umwana abareba barangije aterura umwana arataha umwana nawe abigira ibanga .bukeye mu rugo haza umugore asanga umwana ari kumwe na se nabo bicangira amayugi bibagirwa ko umwana abareba barangije umugore arataha umugabo asigarana n'umwana we .Umugore atahutse bose bataramye umwana ati "mama ukimara kugenda hano haje ikigore cyambura imyenda na papa arambura mbese ni nka kumwe wambuye na muganga akambura mukaryamana nabo baryamye bakora nka bimwe mwakoze wagiye kumvuza barangije barambara nkuko mwabigenje ."
Shyiraho Igitekerezo!
Subscribe to: Post Comments (Atom)


text:
Umukunzi w’ikinyamakuru imirasire.com yandikiye iki kinyamakuru yifuza ko tumugira inama aho afite ikibazo cyo gucika intege iyo ashatse cg ari mu gikorwa cyo gutera akabariro, akomeza avuga ko asigira irari ridashira umukunzi we kubera icyo kibazo cye cyo kurangiza vuba.
Umukunzi w’ikinyamakuru imirasire.com yandikiye iki kinyamakuru yifuza ko tumugira inama aho afite ikibazo cyo gucika intege iyo ashatse cg ari mu gikorwa cyo gutera akabariro, akomeza avuga ko asigira irari ridashira umukunzi we kubera icyo kibazo cye cyo kurangiza vuba.
Mfite ikibazo mungire inama mfite umuntu dukundana iyo tugiye gukora imibonano mbanumva mfite ubushake ariko iyo nkuyemo igitsina ngiye kugishyira mu cye igitsina cyanjye gihita kigwa kandi sinongere kugira ubushake. Niyo ngize amahirwe nahatirije nshyiramo ariko mu masegonda atageze kuri 30 ubushake buhita bumvamo kandi umukunzi wanjye akibishaka. Nabajije abantu bambwira byaba biterwa no kuba narikinishije(masturbation) cyane.
Ngerageza ibishoboka byose ngire imbaraga n’igitsina gifite imbaraga ariko byaranze pe mungire inama ubu koko nzakore iki ?
Ese ubu burwayi buterwa n’iki ?
Kutagira ubushake bw’imibonano mpuzabitsina bishobora guterwa n’impamvu zitandukanye. Zimwe muri izi mpamvu harimo kuba umuntu yarikinishije cyane bikangiza ubwonko, kureba filimi z’urukozasoni, kugira imihangayiko(Stress) ikabije ndetse no kuba warahuye n’ibibazo byo gufatwa ku ngufu inshuro nyinshi n’ibibazo byinshi bijyanye n’imibereho cg gukoreshwa imibonano mpuzabitsina ku gahato.
Kudatera akabariro neza ku bashakanye bitera umwiryane mu rugo n’amakimbirane
Hari igihe byaba biterwa n’uburwayi bwa prostate, diyabeti, umuvuduko w’amaraso cg kuba mu maraso yawe harimo cholesterol nyinshi kurenza urugero.
Ese wakora iki niba ubu burwayi bukwibasiye? Ese bushobora gukira
Iki kibazo gikunda kuba ku bantu bakunze kureba cyane amashusho y’abakora imibonano mpuzabitsina ( porno) niba uziko wigeze kujya ukunda kureba aya mashusho bishobora kuba imwe mu mpamvu zatuma wumva nta bushake bwo gukora imibonano mpuzabitsina ufite, niba ukireba bene aya mashusho ubihagarike.
2.Jya ufata umwanya uhagije wo gutegura umukunzi wawe mbere yo gutera
akabariro, winjire mu gikorwa nyirizina muri mu mwuka umwe.
3. Jya ugerageza kwiyibagiza ibibazo igihe cyose uzaba uri muri iki gikorwa, urugero niba uri gutera akabariro ukibuka ko hari umuntu ufitiye ideni uri kukwishyuza bishobora gutuma iki gikorwa kitagenda neza. Aha wirinda kugira ahandi ujyana intekerezo zawe ugatekereza ku muntu muri kumwe gusa ukiyibagiza business zawe.
4 Kunywa amazi
Uragirwa inama yo kunywa amazi mu gitondo kuko arafasha cyane mu gutuma amaraso atembera neza mu mubiri bikaba byakongera akabaraga mu gihe uri muri iki gikorwa.
5. Kurya ibiribwa bikungahaye muri vitamini B12
Ibiribwa ibyo ari byo byose bikungahaye muri Vitamini B12 bifasha umubiri kugira imbaraga zihagije kandi iyi vitamini iboneka mu biribwa byinshi ari byo : amagi, inyama z’inka, tofu.
Nyuma yo kubona B12 ushobora kwizera ko amaraso yawe atembera neza kandi ko ufite imbaraga zihagije ibi bikanatuma wiyumva neza nta mwaga nta munaniro n’ibindi bishoro gutuma wumva udatekanye.
6. Avoka
Urubuto rw’avoka na rwo ngo ni ingenzi cyane kuko rukungahaye kuri vitamini B6 iyi ikaba ifasha umubiri kuringaniza ikigero cy’imbaraga kandi kikaguma hejuru.
Ibi ngo usanga bikenewe cyane mu gihe umugabo arimo atera akabariro kuko bituma adacika intege. Iyi vitamini kandi ituma umuntu yumva afite akanyamuneza kandi na byo ngo ni ingenzi mu gikorwa cyo gutera akabariro.
7. Ubunyobwa cyangwa ibinyobwa
Ubunyobwa cyangwa ibisa nabwo ngo bikungahaye ku kitwa L-arginine iyi ikaba ikorwamo ikitwa nitricid oxyde iyi ngo ikora ku myakura igatuma amaraso atembera neza ari na byo bituma yinjira ari menshi mu gitsina maze kikagira umurego uhagije.
8. Chocolate
Kurya Chocola nabyo ni byiza, cyane cyane izifite ibara ryijimye. Izi ngo zikora ku bwonko zigatuma ubasha kumva uburyohe burenze.
Mu gihe iki kibazo kimaze igihe kirekire kidashobora kuvurwa no kunoza imirire wagana abaganga bavura bakoresheje imiti y’inyunganiramirire (food Supplement).
Niba ufite uburwayi bwavuzwe haruguru nibyiza ko nabwo wabwivuza kuko iyo butavuwe bishobora gutuma ubwo burwayi bwo kurangiza vuba n’ubushake buke budakira.
Ibitekerezo
Umukobwa ukuze nd'umusore ukuze karibu dupange jya WhatsApp 0733704111.Tubinoze neza. Kanda hano umusubize
Umukobwa ufite urukundo ukijijwe ndahari ndi umusore jya kuri faccebook kuri Rukundo Ange nkuhe Number yajye tuganire kuri whatsapp na phone .Karibu Kanda hano umusubize
UWOMUTI.URAKENEWECYANE IKIBAZO NUKO. UTAHUSANGAHOSE Kanda hano umusubize
ndashaka umukunzi ufiteurukundo ndiumusore mfite20? Kanda hano umusubize
utuyehe? ufite ababyeyibombi? Kanda hano umusubize
BIREKEKUKOBIRASENYA Kanda hano umusubize
ujyusigigistinacyawe ubuto ujyiye kuryama Kanda hano umusubize
ihangane surwumwe Kanda hano umusubize
Muraho ndi umugabo nifuza umugore washatseho cg wabyariye uwabo niwe nsaka mfite imyaka 37 .Reba kuri 0734065042 uri na whatsap naho faccebook ni Nkubda Busco. Murakoze Kanda hano umusubize
NTARIKINISHIJENONEBURIGIHEMORACUKWANTAJYAGUKORAIMIBONTANONKASOHORANTARATAGIRAMUJYIRINTAMA? Kanda hano umusubize
mwandike uwo muti natwe turawukeneye. Kanda hano umusubize
POLE SANA GUSA KURIKIZA IZO NAMA. NJYE NGIRA IKIBAZO CYO GUSHYUKWA BURI MWANYA KAND NKATINDA KURANGIZA.MAZE GUTUNGA ABAGORE BATATU BOSE BAHUKANA MBIGIRENTE.KUKO NDABASWERA KAKAHAVA NKO MU MINSI 7 NA MUSWERAGA MO NK'IMINSI 6 CG BURI MUNSI NI MUNGIRE INAMA.0727908852 Kanda hano umusubize
Nkeneye umufille mere twakubzkznq urugo ukijijwe ufite icyo akira.Mfite inzu nibindi Jya Whatsapp 0739735970. Kanda hano umusubize
Hello kuki ushaka umufille mere utarabyara we ntiwamwemera? Kanda hano umusubize
Jacky nyandikira 0722794515 Kanda hano umusubize
iyi numerous watanze ntiba kuri Kanda hano umusubize
Nyandikira watsap tuvugane birambuye ndumuhungu wimyaka21 .tsapp ,0722794515 Kanda hano umusubize
Nyandikira watsap tuvugane birambuye ndumuhungu wimyaka21 .tsapp ,0722794515 Kanda hano umusubize
Nyandikira watsap tuvugane birambuye ndumuhungu wimyaka21 .tsapp ,0722794515 Kanda hano umusubize
Muraho neza!Ndashima cyane igisubizo gitanzwe .Ni koko abantu benshi usanga batandukana abandi bagacana inyuma! Iyo umugabo agize ikibazo cyo kurangiza vuba mu mibonano mpuzabitsina ni byiza kwegera muganga akamufasha.Ku byerekeye iyo miti ya food supplement ni myiza pe kuko nta ngaruka igira ku buzima bwa muntu bitewe ko ari ibimera(Bitari Chimique).Usanga abarangiza vuba bitewe n'uko bikinishije cg abagira ubushake bucye n'abigitsina gitinda gufata umurego ibafasha bagakira neza,gusa isa n'ihenze.Abagore batagira ububobere n'amavangingo nabwo usanga ari umwihariko wabo.Abafite icyo kibazo mugane kuri downtown muhamagare kuri 250787150912 abagezeho ubu buvuzi ni nayo ya whatsap. Kanda hano umusubize
Sha uyu mugabo yaramfashije nanjye byari byaranze bitewe n;uburwayi bwa diyabeti ndetse na Hypertension. Yamvuye ibibazo by'akabariro ndetse na diyabeti hamwe na hypertension. Nawe ukeneye gufashwa uzamuhamagare kuri 0787150912 Kanda hano umusubize
Aca amafranga angahe Kanda hano umusubize
Ndi umugore wubatse mfite imyaka 47 y'amavuko mbyaye7. Nari naragize ikibazo cyo kuma mu gitsina no kubura ubushake bwo gukora imibonano mpuzabitsina. Umugabo wanjye yari yariyemeje kumparika ariko bandangiye uriya mugabo ampa imiti 2 ariko uwo nibuka ni uwitwa Mini Love. Uyu waramfashije ubu narabobereye cyane ndetse n'ubushake bwariyongereye. Iyo mbonye umugabo wanjye numva twahita dukora imibonano mpuzabitsina. Mugore ufite icyo kibazo uzahamagare kuri 0787150912 agufashe Kanda hano umusubize
YARI YARAGOW GUSA AKWIY KWANDIKA KURUBUGA UWO MUTI NABANDI BAKAWUNYWA NIHO YOBA AKOZ IGIKORYA IMANA YO MUHEMBERA Kanda hano umusubize


text:
Ku bantu bakiri mu mashuri, yaba abanza, ayisumbuye cg aya kaminuza usanga abenshi batajya bibuka gukurikiza gahunda z’amasomo yabo neza uko bikwiye, wenda ukaba utazi neza ibyo muziga umunsi w’ejo, ukaba utibuka ko ejo mufite test cg quiz, n’ibindi….Koresha agaprogramme gato kitwa “TIMETABLE” muri telefone yawe cg Tablet ujye ubasha kugendana na gahunda z’amasomo yawe zose mu ntoki aho uri hose, ku buryo wajya wibutswa gukora assignment zawe habura iminsi nk’irindwi ngo muzitange, ndetse ukajya uhora wibutswa kugeza igihe uyikoreye, ukajya umenyeshwa iminsi isigaye ngo ibizami bigere, ndetse n’igihe buri kimwe zikakorerwa bikagufasha kwitegura igihe kitaragusiga, N’ibindi byinshi.
ako gaprogramme wagasanga kuri Google Playstore hano https://play.google.com/store/apps/details?id=com.gabrielittner.timetable cg ujye kuri google playstore wandikemo “TIMETABLE” irahita iza ako kanya. No kuri Apple Store wayihasanga ubaye ukoresha ios muri iphone cg ipad.
IBYIZA BY’IYO PROGRAMME
- Ushobora gushyiramo amasomo yose ushatse n’ibijyanye na yo byose: Nk’amasaha yigirwaho, umwarimu uyigisha, iminsi yigwaho, ibizami cg amatest murifiteho n’igihe biri, n’ibindi byinshi cyane bireba isomo ryose. (Lesson Management)
- Ibika gahunda zawe zose kuri konte yawe ya Gmail ku buryo wazirebera no ku zindi telefone , cg no kuri Tablet yawe (Syncronization)
- Ikwibutsa amasaha ugomba kwigiraho habura nk’iminota 30 cg ikindi gihe ushatse, ngo amasomo atangire. (Reminder)
- Iyo amasaha yo kwiga ageze telefone yishyira muri “MUTE” / “SILENCE” ako kanya, kwiga byarangira ikongera ikikuramo ntacyo ukoze. Kugirango bikurinde gusakuriza abiga igihe uri mw’ishuri. (Auto-Mute)
- Ikwibutsa buri munsi ibihe by’ibizami n’amateste iyo byegereje.
- Ushobora gusangiza Gahunda zawe n’abandi mwigana ku buryo mwajya musangira amagahunda, mwaba mufite examen abandi bakayishyira kuri timetable yabo nawe bigahita byishyiramo ku yawe ako kanya ntacyo ukoze. (Ibi Class moniter ashobora kubikora agasangiza gahunda zose yapanze ku bandi banyeshuri bose muri apps zabo).
- Ushyiramo igihe cy’ibiruhuko ku buryo iyo habaye ikiruhuko cg kegereje ihita ibikumenyesha habura iminsi bikagufasha kubyitegura hakiri kare.
- Ifite widget ku buryo uyishyira kuri Homescreen yawe ukajya ureba gahunda ziri imbere utiriwe ufungura app
- Ifata umwanya muto kuri telefone [3MB]
IBIBI BY’IYO PROGRAME
- Syncronization: Ikibi cy’iyo programme ni uko idafite web application ku buryo warebera data zawe muri browser aho ugeze hose kuri mudasobwa, nubwo ikora backup ya data zawe kuri konte yawe ya gmail.
- Sharing: Gusangira gahunda n’abandi nabyo ntibyoroshye kubitahura, kandi bisaba ko buri umwe aba azi gukoresha iyo app neza ngo abashe kwakira izo data uba umusangije.
- Cross-platform: Ntabwo wayikoresha kuri platform nyinshi nko kuri windows phones, kuri mudasobwa, kuri linux n’ahandi ushobora gukenera ko iba ihari icyarimwe hose. Wayikoresha kuri android na ios gusa.
Ndetse ikora n’ibindi byinshi cyane, yishyiremo uyikoreshe, aho uyikeneyeho ubufasha utwandikire kuri comment hano tugufashe.
Kanda *share* ubisangize n’inshuti zawe, nazo zigire gahunda mu masomo.


text:
KARONGI: Abasoje icyiciro cya mbere cy’itorero basabwe kuba umusemburo wa ‘Ndi Umunyarwanda’
Umuyobozi wungirije ushinzwe ubukungu n’iterambere mu karere ka Karongi yasabye inkumi n’abasore basaga 600 barangije icyiciro cya mbere cy’itorero, kugenda bakaba umusemburo wa ‘Ndi Umunyarwanda’ iwabo no mu baturanyi.
Itorero rya kabiri mu karere ka Karongi ryasojwe ku mugaragaro mu murenge wa Rubengera kuri site ya TTC Rubengera, ahari hateraniye abasore n’inkumi basaga 600 bari baturutse mu mirenge itanu.
Asoza ku mugaragaro iryo torero, umuyobozi wungirije ushinzwe ubukungu n’iterambere Hakizimana Sebastien, yasabye abo basore n’inkumi gukomeza gushyigikira gahunda ya ‘Ndi Umunyarwanda’ dore ko ari imwe mu byo bari bamaze ibyumweru bibili bigishwa.
Hakizimana ati : ‘Ndi Umunyarwanda si amagambo gusa, aho mugiye iwanyu mugende mukomeze kuba umusemburo wa Ndi Umunyarwanda, ntimuzagende mwitwaje ko muri Umuhutu, Umutwa cyangwa Umututsi. Iterambere rishingiye ku miyoborere myiza, gukunda igihugu kugira ubumuntu, ukamenya ko mugenzi wawe ari nkawe ubwawe.’
Intore nazo ngo ibi zirabyiteguye kuko ibyumweru bibili zimaze zitozwa zamaze kumva koko icyo Ndi Umunyarwanda ari cyo.
Nsanzimana J Claude we ati kuza mu itorero ni ingirakamaro cyane kuko bidufasha kurushaho kumenya igihugu cyacu n’ukuntu cyasenyutse kubera ubuyobozi bubi bityo tugahera aho dushyiraho akacu kugira ngo tucyubake nk’abanyarwanda badafite aho batandukaniye.
Icyiciro gisojwe ni icya mbere, icya kabili bazagikomeza tariki 06-01-2014 kugeza mu kwezi kwa gatatu, icya gatatu bagitangire mu kwa kane kugera mu kwa gatandatu, naho icya kane ari nacyo cya nyuma kikazakorwa mu kwezi kwa cyenda ari nabwo bazaba babaye Intore zo ku Rugerero zuzuye.
Â
Â


text:
Ku wa 30 ukwakira 2010 abahanga mu by’ubuvuzi babashije kugera ku mpera z’igikorwa cyo kubaga impyiko igasohorwa mu nda icishijwe mu gitsina cy’umurwayi, ubu buhanga bushya bwahawe izina rya “Nephrectomy”. Ubu buryo buzajya bukoreshwa ku bagore bafite ibibazo by’umubyibuho ukabije ndetse no ku bagore barwaye za kanseri ku buryo hakekwa ko baramutse bababaze nkuko bisanzwe bashobora gupfa.Uku kubaga kwari kuyobowe na Prof Philippe Paparel inararibonye mu kubaga impyiko afatanyije na Prof Francois Golfier umuhanga mu kubaga abagore dore ko ubu buryo bwo kubaga buzajya bukoreshwa ku bagore gusa.
Aba bahanga bose bemeje ko ubu buryo bushya bugiye kuzakemura ibibazo by’inkovu zaaterwaga n’uburyo bwari busanzwe bukoreshwa mu kubaga impyiko.
Bakomeza bemeza ko bagiye gukora ibishoboka ku buryo hazakomeza kuvumburwa uburyo bwo kubaga impyiko no ku bagabo bafite umubyibuho ukabije ku buryo ibibazo byaterwaga n’ibagwa


text:
Imbere y’akanama k’abakemurampaka kagizwe na Prof. Marie-Soleil Frère, Prof. Jean Philippe Schreiber,Prof. Pieter Lagrou, Prof. Stéphane Audoin-Rouzeau na Prof. Paul Rutayisire waturutse muri Kaminuza y’u Rwanda, Dr Gakwenzire yerekanye ubushakashatsi bukubiye mu gitabo yanditse ku itotezwa n’ubwicanyi bwakorewe abatutsi mu yahoze ari Komini Gikomero na Rubungo.
Iki gitabo cyiswe ‘Les politiques de discrimination, persécutions et génocide des Tutsi en communes de Rubungo et de Gikomero (1960-1994)’ bivuze ivangura itotezwa na Jenoside yakorewe Abatutsi muri Komine ya Rubungo na Gikomero (1960-1994), aharanira guhabwa Impamyabumenyi y’ikirenga mu Mateka.
Gakwenzire yabonye impamyabushobozi ya mbere mu mateka yakuye muri kaminuza y’u Rwanda, aba umwarimu muri Kaminuza ya Kibungo, ari na ho yavuye ajya gukomeza gukorera impamyabumenyi y’ikirenga kuva mu 2012.
Avuga ko yagiye akora ubushakashatsi, bwakomeje kumufasha gutyaza ubumenyi akaba yarishimiye kurangiza amasomo yo kuri uru rwego.
Ati “Iyo umuntu atangiye ikivi akakigeza ku musozo biramunezeza, ariko cyane iyo n’abandi babishimye; nk’abarimu bashimishijwe n’ubushakashatsi bwavuyemo.”
“Nahisemo gukora ubushakashatsi mbwita ‘Ivangura, itotezwa na Jenoside yakorewe Abatutsi muri Komine Rubungo na Gikomero’ kuko bigenda bigaragara ko mbere y’uko abantu barimburwa babanje gukorerwa ibikorwa byinshi byo kubatoteza. Nafashe ahantu hato kugira ngo menye neza ibyahabereye guhera mu 1960 mu gihe u Rwanda rwarimo rushyiraho inzego z’ubutegetsi nshya zagiye zikurikirana, kugeza mu 1994.”
Dr Gakwenzire avuga ko nta nzitizi yahuye na zo kuko yari azi igihugu cye, umuryango, byumvikana ko yari yarabitekerejeho, akaba ahubwo yarashimishwaga no kubona ibisubizo by’ibibazo yibazaga bikamuha imbaraga zo gukomeza akazi ke.
Ashishikariza abazagera ikirenge mu cye kwiga amateka u Rwanda rwanyuzemo bashyizeho umwete, kuko ari ingenzi agakangurira abafata ibyemezo mu buyobozi gushyiraho ingamba n’ubushobozi kugira ngo abato bakomeze bayanononsore.
Nyuma yo gusoza amasomo, Dr Gakwenzire yatangaje ko ubushakashatsi yakoze ateganya kuzabushyira ahagaragara yabishobora akandika n’ibitabo byinshi kuko mu bushakashatsi bw’imyaka ine haba harimo byinshi wakwandikaho mu buryo bwihariye ku Rwanda.
Arateganya gukomeza akazi ke muri Kaminuza ya Kibungo agafatanya na bagenzi be kubaka igihugu cyamubyaye.


text:
KANDA HANO UREBE VIDEO
Ibi rero ni bimwe mu by’ingenzi abanyarwanda by’umwihariko dukunda gushingiraho nyamara atari byo bya ngombwa mu rukundo:
1.Ubusugi/Ubumanzi
Cyane cyane ku basore b’abanyarwanda, usanga rwose benshi baha agaciro ubusugi mbese ugasanga buri wese yiyumvisha ko umusore utomboye akabona inkumi ikiri isugi(dore ko ngo ari na bake) rwose ngo aba aguye ahashashe!
Sinahakana ko ari byiza ndetse ari ishema ku mukobwa kurinda ubusugi bwe, ariko rwose musore ntibizagucire umwenda kuko ubusugi butagira ubupfura, butagira umutima wihangana kandi wicisha bugufi, ntago aribwo bwakubakira. Ndetse yewe binabaho ko umukobwa ukiri isugi ashaka umugabo nyuma akamuca inyuma kakahava!
2.Imyaka
Ibi bimaze kuba rwose nk’ihame ko abanyarwanda benshi bamaze kwishyiramo ko umusore/umugabo wese agamba gushaka umugore/umukobwa arusha imyaka! Yewe n’iyo hari umusore wikundiye umukobwa umuruta usanga benshi babitindaho! Nyamara si ikibazo na gato ndetse ni imyumvire iri hasi cyane rwose! Nta ngaruka n’imwe yaterwa n’uko umukobwa aruta umusore bakundana kereka bikabije cyane! Hari n’abemeza ahubwo ko urukundo nk’urwo ruramba kandi rugashinga imizi!
3.Ubwoko
Biteye agahinda cyane kumva hari abantu bakiyumvisha ko bagomba gushakana n’abo bahuje ubwoko, ndetse hari n’abakundana bagatanywa n’uko badahuje ubwoko kandi urukundo rwabo rwari rugeze aharyoshye! Nkubwije ukuri ko bene ibyo ubyitayeho wazisanga uri kuririmba urwo mbonye!
4.Idini
Iyo bigeze ku kibazo cy’amadini ho biba ibindi bindi pe! Ugasanga umuntu mukuru uzi ubwenge ndetse akenshi ari n’intiti yaraminuje, nyuma y’uko umukunzi we yanze kumusanga mu idini hagakurikiraho gutandukana. Nyamara burya mudahubutse hakabaho koroherana byose mwakwicara mukabiganiraho kandi umuti waboneka. Ibi usanga akenshi ababikora bifuza kugarukira abo bari barihebeye nyamara amazi yararenze inkombe!
5.Ubutunzi/Amafaranga
Iyo bigeze aha byo benshi ntibavuga rumwe! Urukundo bamwe ngo rwabaye business nk’izindi, abandi ngo ni ugukunda umufuka n’ibindi!
Ngiki rero ikibazo urukundo rw’ubu rufite nyamara nshuti musomyi wa gukunda.com, wowe wagakwiye kubikuramo isomo ukamenya neza ko urukundo ruziritse ku mafaranga cg ku bintu muri rusange, iyo bihiye rushyana nabyo, byabora bikaborana narwo,… Zirikana ko benshi mu bashakana ari abaherwe nyamara ntibamarane kabiri kandi naguhamiriza ko hari benshi biberaho mu buzima buciriritse ariko kubw’urukundo rwabahuje ugasanga umunezero n’akanyamuneza barabitera bakikiriza amahoro. Ntuzatinye gukomeza inzira n’uwo umutima wawe ushaka ngo ujye guta imitwe ubana n’uwujuje imifuka wa mugani wa ya mvugo y’abasore b’ubu!
Nyuma yo kugugezaho ibi udakwiye kugenderaho, ushobora kuvuga uti: none ubwo rero nashingira kuki?
Ubusanzwe urukundo nyarwo rurizana kandi uwo rushatse ruramusanga. Uwo umutima wawe uzakuyoboraho ukumva koko ko umukunze kandi nawe ubona ko agukunda, ntuzazuyaze kumwegurira umutima wawe no kumwiha burundu rwose pe! Birumvikana ko kugirango umukundo hari byinshi kuri we bizaba byanyuze umutima wawe bitewe nyine n’ibyiyumviro byawe! Ibyo birimo: Ubupfura, umutima mwiza, kukwitaho, kugukunda, kuba ashyira mu gaciro kandi ubona mwahuza naho ibindi byose ni inyongera!


text:
Yavuye ku idebe agera ku byuma bihambaye ,ubu ni umuhanzi w’icyamamare ufite studio ye!
Yanditswe na Imanishimwe Dieudonne February 22, 2017
Mu kiganiro ibyiringiro.rw twagiranye n’umuhanzi Nurukundo Francois Xavier yatangaje ko ubu ageze ahakomeye, nyuma y’uko yatangiye umuziki bitoroshye aho yatangiye acuranga idebe none ubu akaba ageze aho akoresha ibicurangisho […]
Mu kiganiro ibyiringiro.rw twagiranye n’umuhanzi Nurukundo Francois Xavier yatangaje ko ubu ageze ahakomeye, nyuma y’uko yatangiye umuziki bitoroshye aho yatangiye acuranga idebe none ubu akaba ageze aho akoresha ibicurangisho bikomeye birikumufasha gutambutsa ubutumwa Imana yamuhaye
Dore ikiganiro twagiranye n’uyu muhanzi mu bibazo twamubajije n’ibisubizo yaduhaye:
Ibyiringiro.rw amazina yawe yose ni ayahe?
Amazina yanjye Arambuye Nitwa Nurukundo Francois Xavier
Ibyiringiro.rw: utuye he ubu?
Nurukundo Francois Xavier: Ntuye Washington DC muri leta zunze ubumwe za America
Ibyiringiro.rw wabwira abakunzi bawe ubuzima bwawe bujyanye n’umuziki?
Nurukundo Francois Xavier: Ubuzima bwajye mu muziki, bwatangiye cyera cyane ntakubeshye sinamenya imyaka narimfite, ariko natangiye kwiyumvamo impamo yokuririmba by’umwuga ndi muri Primary school muwagatanu, ubwo nashingaga Band yokuririmba dukorera amanota, arijye wayoboraga, abandi bagacuranga ariko icyogihe twacurangaga amadebe, hari gahezweho umuhanzi witwaga Mr Nice twasubiragambo indirimboze mugukorera amanota.
Ngeze muri secondary school aho nigaga st Joseph ikabgayi narabikomeje ariko narintarakizwa gusa nakundaga Imana cyane nagiye mbyina muri Drama team zitandukanye muri st Joseph rimwe narimwe nkigisha kubyina kuko nayo yari impano yajye, ubwo nahavaga nkajya kwiga mwishuri Irwamagana ryitwa Agahozo Sholom youth village nibwo impano yajye yazamutse cyane ubwo naririmbaga mwitsinda ryitwaga The Braves ryabasore bane dukora live music .
nagiye ndirimba ahantu hatandukanye naje kwinjira mwitsinda rikina ama theaters ryitwa Mashirika rikorera ikigali aho impano yokuririmba yarazamutse cyane nagiye mbona amahirwe atandukanye nahantu hatandukanye nagiye ndirimba ariko narintarerura neza ngo nkorere Imana byuzuye, muri urworugendo nagiye nkora rwokugerageza gukoresha impano yokuririmba haricyo numvagambura cyatumaga ntashobora gutera imbere nkumuhanzi kugiticyajye kuko icyo Imana yariyarampamagariye kwari ukuyikorera, mu ndirimbo nandikaga zose wasangaga zerekeza Kubyiza Imana igenda idukorera iminsi yose.
Nkigera hano Muri America nibwo nafashe umwanzuro wekwerura nkakorera Imana birambuye, natangiye kuririmba Muri choir aho nsengera ndi choir leader, Nuko Ntangiza Ministry Yokuririmba noguhimbaza Yitwa 3Hills To Worship igizwe najye Na Chantal, hamwe na Claude ariyo Family yajye twishyizehamwe dutangiza iyi Ministry murwego Rwo gufasha abantu besnhi kwegerana N’Imana tubinyujije mukuririmba no guhimba nibindi bikorwa byinshi tugenda dukora hano, nibindi byinshi bizaza.
ariko Kubera Studio zikora indirimbo hano bitoroshye kuzibona, niyo ubonye iba ihenze ni muri urwo rwego twahisemo kubaka studio yacu bwite izajya idufasha gukora music igihe cyose tubyifuje twayise STEP IN Record ikaba ifite ibikoresho byose bishoboka byamuzika, ndetse na Producer ari nawe wakoze iyindirimbo yambere dusohoye, izaba iri kuri album turigukora, dufitanye imishinga kandi itandukanye nabahanzi batandukanye, harimo Aline gahongayire dufitanye indirimbo izagusohoma vuba.
Ibyiringiro.rw : indoto zawe ni izihe?
Nurukundo Francois Xavier: Indoto mfite ndetse nizo bagenzi bajye duhurijeho nugukorera Imana tuyobora benshi mumigambi y’Imana, kuko ubwami bw’Imana bukeneye abazabuturamo
Ibyiringiro.rw : ese ufatanya na ba nde muri ibyo bikorwa byose?
Nurukundo Francois Xavier: Nta bandi uretse twebe ndetse nabandi bose tuzasobanurira ibyiza biri mukumenya nogusobanukirwa ubwami bwijuru. Twumva ari inshingano zacu kurwanirira ubwami bwimana, kuko satani atifuza ko iyi si imenya agakiza, twe turiho ngo tumunanize.
Ibyiringiro.rw : ukiri mu Rwanda wasengeraga he, ubu usengera he?
Nurukundo Francois Xavier:Navuye mu Rwanda nsengera kuri new life Kinyinya,
Hano nsengera muri Jesus save international ministry
Ibyiringiro.rw : abahanzi b’ikitegererezo bawe ni bande?
Nurukundo Francois Xavier: Abahanzi bikitegererezo bajye nibenshi kuko nkunda kumva abahanzi bose baririmba indirimbo zagakiza, hano navuga: Donnie Mcclurkin , Tash cabs, Kari jobe . Mu Rwanda navuga: Patient Bizimana, Aline gahongayire ( the sisters yose muri make) Serge Iyamuremwe nabandi benshi bakizamuka
Ibyiringiro.rw wifuza kugeza ubuhanzi bwawe hehe se? Ese inganzo yawe yibanda kuki?
Nurukundo Francois Xavier:
Nifuza kugera kure cyane hashoboka kuburyo ibihangano byajye bizajya byumvikana henshi kwisi, hano, ndetse no muri Africa yose.
Ingazo yanjye yibanda ku ndirimbo zihimbaza Imana
Ibyiringiro.rw indirimbo zawe ni zingahe umaze gushyira ahagaragara?
Nurukundo Francois Xavier:
Ubu namaze gushyira hanze indirimbo yange ya mbere nise igicaniro kandi vuba nkaba nitegura no gushyira hanze n’izindi nyinshi.
IBYIRINGIRO.RW


text:
I Butare, Abapadiri Bera bafunze imiryango
Abapadiri Bera bahagaritse ubutumwa bwabo muri Diyosezi ya Butare bari bamazemo imyaka 117 kuko bari basigaye ari babiri gusa kandi bashaje.
Aba bapadiri b’abamisiyoneri nibo batangije ubukiristu mu Rwanda ubwo bahagera mu 1900, bagatangira kubaka za Kiliziya.
Guhera tariki ya 13 Werurwe 2017, nibwo bahagaritse ku mugaragaro ibikorwa byabo muri Diyosezi ya Butare.
Pam Denis, ukuriye Abapadiri Bera mu Rwanda avuga ko icyatumye basezera ari uko basigaye ari bakeya, haba mu Rwanda ndetse no ku isi muri rusange.
Agira ati “Hano i Butare twari tuhasigaranye abantu bane, babiri bitabye Imana mu mwaka ushize (2016), hasigara babiri kandi b’abasaza. Twagerageje gushakisha abaza kubana na bo ntibyadushobokera. Nitwongera kugwira tuzagaruka.”
Abo Bapadiri Bera bari basigaye i Butare ni badiri Billaud Joseph uturuka mu Bufaransa na furere Kees Maas ukomoka mu Buholandi. Uwo w’umupadiri azahita ajya iwabo mu nzu y’abasaza.
Kuri ubu mu Rwanda hasigaye Abapadiri Bera umunani, harimo batatu baba kuri paruwasi Mutagatifu Petero mu Cyahafi ( i Kigali), n’abandi batanu baba kuri Santere Misiyoneri Lavijeri (Centre Missionnaire Lavigerie).
Ubundi, Abapadiri Bera bitwa Abamisiyoneri ba Afurika.
Musenyeri Filipo Rukamba, umushumba wa Diyosezi ya Butare avuga ko abantu babise Abapadiri bera (Pères Blancs) bitewe nuko bo bambaraga amakanzu y’umweru, atandukanye n’ay’abapadiri b’i Burayi bambaraga ay’umukara.
Nubwo abageze mu Rwanda ku ikubitiro bari abazungu, uyu muryango urimo n’abirabura, kandi ntugizwe n’Abapadiri gusa kuko ufite n’abafurere n’abarayiki baba barasezeranye kwamamaza Ivanjiri.
Batangiriye ubutumwa i Save
Aba bapadiri, mu Rwanda batangiriye ubutumwa i Save bahashinga Kiliziya ya mbere mu mwaka w’1900. Nyuma yaho bagumye mu Rwanda bagenda bahashinga n’andi maparuwasi, ari nako bahubaka za Kiliziya.
Uko hagiye haboneka abapadiri b’Abanyarwanda, abamisiyoneri bamwe bagiye bahabwa ubutumwa ahandi, abandi bagapfa kubera gusaza.
Muri uko kwagura ibikorwa bya Kiliziya Gatolika ni nako bareshyaga abaturage kugira ngo babe abakristu Gatulika kuri ubu ifite abakristu barenga miliyoni ebyiri mu Rwanda.
Gusa ariko nubwo Kiliziya y’abo bapadiri yakomeje gukura, yanditse amateka atazibagirana mu Rwanda kuko Kiliziya Gatolika yagize uruhare muri Jenoside yakorewe Abatutsi.
Musenyeri Léon-Paul Classe wabaye mu Rwanda kugeza apfuye mu mwaka wa 1945, nawe yari uwo mu Bapadiri Bera.
Azwiho kuba yarakwirakwije inyigisho z’amoko mu baturage. Ibitekerezo bye byagendeweho n’abateguye Jenoside yakorewe abatutsi ndetse bamwe mu bapadiri ba Kiliziya Gatolika bagize uruhare mu ishyirwa mu bikorwa ryayo.
Kugeza na n’ubu Kiliziya Gatolika ntirasaba imbabazi z’urwo ruhare yagize muri Jenoside yakorewe abatutsi.
Inyandiko isaba imbabazi Abashumba ba Kiliziya Gatolika bashyize hanze ntabwo yishimiwe kuko yagaragaye nk’ishaka gukingira ikibaba abapadiri bakoze Jenoside yakorewe Abatutsi.
Abapadiri Bera bahagaritse ibikorwa byabo muri Diyosezi ya Butare ariko ubutaka bagiye bafata bakigera mu Rwanda bwabaye ubwa Diyosezi.
Pam Denis avuga ko i Butare hasigaye inzu gusa abo Bapadiri Bera babagamo. Nayo yabaye iya Diyosezi.
Bakigera mu Rwanda bitabazaga abasemuzi
Musenyeri Filipo Rukamba avuga ko ku ikubitiro batari bazi Ikinyarwanda ku buryo kuvugana n’Abanyarwanda byabanje kubagora.
Agira ati “Icyo gihe bifashishaga abasemuzi, ku buryo no kujya kwicuza ibyaha mu ntebe ya penetensiya habaga usemura ibyaha akanasemura icyiru.”
Kubera umumaro bagize mu gutangiza ubukirisitu muri Diyosezi ya Butare, abakirisitu baho bavuga ko batazabibagirwa kuko ari bo batangije kwigisha ivanjiri, bubaka za Kiliziya, banashyiraho ishuri ryigisha gatigisimu riherereye mu Nyakibanda ho mu Murenge wa Gishamvu, mu Karere ka Huye.
Dr. Venant Ntabomvura, umusaza wavutse muri 1926 we anazirikana amazina Abanyarwanda babitaga kubera kutamenya neza ururimi rwabo.
Agira ati “Père Brard bamwitaga Terebura, Padiri Bartheremy bamwitaga Bayiteremi. Padiri Small bamwitaga Birasimondo, Padiri Lequindre bamwitaga Barikwenderi.”
Akomeza avuga ko Abamisiyoneri ba Afurika bagize akamaro mu gutuma Abanyarwanda batangira gutera imbere. Ni bo babazaniye imyenda, umunyu n’ibibiriti. Ngo banabigishije kubaka inzu zikomeye zitari nyakatsi.
Agira ati “Nka data bamwigishije kubumba amatafari. Barabanje bamwigisha gutera ibiti. Yaragendaga bakamuha umurama w’inturusu bakamwereka uko abigenza, agatera ibiti. Bukeye yubaka inzu. Iyo nzu na n’ubu iracyariho, irakomeye.”
Musenyeri Filipo Rukamba na we avuga ko abamisiyoneri ba Afurika bagize uruhare mu kubaka inzu zikomeye muri Butare, harimo n’igorofa rikorerwamo n’ubuyobozi bw’Akarere ka Huye.
Ati “Tuzi twese Furere Garasiyani. Yari umumisiyoneri wa Afurika. Yubatse amateme, yubaka isoko ryari hano mu mujyi wa Butare, yubatse ibiro by’akarere, na sitade ubanza ari we wari warayubatse. Noneho kongeraho n’amaparuwasi menshi yubatse.”
Nubwo mu Rwanda hasigaye abamisiyoneri ba Afurika umunani gusa, si naho honyine hari bakeya kuko ku isi bagenda bakendera. Abenshi ni abasaza bagenda basimburwa n’abakiri batoya bakeya.
Nko muri 2016, Ku isi bari basigaye ari abanyamuryango 1263, habariyemo abasenyeri 11, abapadiri 1141, abafurere 94 n’abarayiki 17. Nyamara muri 1998 bari abanyamuryango 2098.
Icyakora, Padiri Pam Denis afite icyizere ko guhera mu mwaka wa 2020 umubare wabo uzatangira kwiyongera kuko ubu bafite abapadiri bari kubyigira bakiri batoya, harimo Abanyarwanda 38.
Dukurikire ukanda kuri Like
Ibitekerezo ( 7 )
Imana Izabagororere Kuko Barakoze!
Nibagende rwiza turabakize.
Genda Kiliziya warakoze. Kwigisha, amajyambere ( imihanda, amavuriro, amashuri, amabanki, imyambaro, karitasi, ... ). Kiliziya, genda uri uw’Imana. Nkunda n’imisengere yawe itarimo ibikabyo. Nkunda ukuntu ucisha make no mu bibazo, mbese nka Yezu. Nkunda imbaraga washyize mu kunga abanyarwanda nyuma ya 1994. Niba hari uwakoze icyaha criminel, kuko mbene ibyo byaha ni gatozi, azabyibarizwe. Kandi wowe iteka wigishije bose kugira neza. N’uwahemuka uyu munsi, ntuzabibazwe
Muraho bera barimo u wampaye amakaye 10 niga I Nyanza,n’abagira neza Nyagasani azabanduhukirize neza nukuri
Yoooo ndabona bageze igihe cyo kujya mu kiruhuko cy iza bukuru, Imana izabahembere ibikorwa byabo byiza byo guteza u Rwanda imbere mu buryo bunyuranye. Naho ubundi icyaha ni gatozi ntabwo abo basaza babiri bagombye gucyurirwa ibyakozwe n abababanjirije mu Rwanda
Ababapadiri bera bagize neza cyane kuduciviliza.
Abakoze ibyaha Imana izabahane ku giti cyabo ariko muri rusange turabashimira. Ndabona bashaje bazagire iruhuko ridashira mbaye mbasezeye.
Nshimiye na KT yatuviriye imuzingo ibyabo
Mwatubwiye se imyaka yabo bapadiri


text:
KANDA HANO UREBE VIDEO
Urukiko rwo mu gace ka Lira gaherereye mu burasirazuba bwa Uganda rwakatiye uwitwa Moses Okello, kumara iminsi 40 akora imirimo ifitiye igihugu akamaro, nyuma yo guhamwa n’icyaha cyo gushyira ususenda ruseye mu ikariso y’umugore we.
Kuwa Kane nibwo Umucamanza Hilary Kiwanuka, yakatiye iki gihano Moses Okello utuye mu gace ka Barmola.
Mu buhamya yahaye urukiko, umugore we yavuze ko ku wa 20 Mutarama 2018, aribwo Okello yafashe ikariso ye akayishyiramo urusenda undi atabizi, ubundi akamwumvisha uburyo agomba kuyambara.
Yagize ati “Yambwiye ko ashimishwa no kumbona muri uwo mwambaro w’imbere buri gihe nywambaye. Yanshishikarije kuyambara uriya munsi. Nyuma gato nahise ntangira kumva uburyaryate, butigeze bushira na nyuma yo kwiyuhagira.”
The Monitor yanditse ko uyu mugore utarigeze atangazwa amazina yakomeje abwira urukiko ko yahise atangira kugira ibisa n’uduheri mu myanya y’ibanga, ahita afata umwanzuro wo kugana kwa muganga, bamubwira ko ari urusenda rwabiteye ari nabwo yahitaga ajyana ikirego kuri polisi.
Okello wemeye ibyo ashinjwa, yavuze ko yashyize urusenda mu myambaro y’imbere y’umugore we kugira ngo arebe uko aza kubyifatamo.
Ildephonse Dusabimana-Ibyamamare.com


text:
Ibi byatangajwe n’umuvugizi w’Itorero rya Pentecote mu Rwanda (ADEPR), Rev Karuranga Ephrem, avuga ko iri torero ryahagurukiye abiyambika umwambaro w’ubuhanuzi bakizeza abantu ko Imana ibazamuye, ibajyanye hanze ndetse izahabahera umugisha, ivugabutumwa agereranya no kuyobya Abakirisitu.
Rev Karuranga yavuze ko ikibazo cyugarije amadini n’amatorero arimo na ADEPR gishingiye ahanini ku butumwa buhabwa abayoboke bayo bubizeza ibitangaza rimwe na rimwe bidafite ishingiro.
Yagize ati “Turabyumva mu nsengero abahanura ngo Imana ikujyanye hanze, Imana irakuzamuye. Ibyo bintu rwose ni ukubica, umuntu akwiye gukunda igihugu cye Imana ikazamuzamurira mu Rwanda niba akunda igihugu cye; tubigishe ko Imana mu Rwanda ihari, amahirwe ahari.”
Yakomeje ati “Niba uri umuyobozi w’itorero ukaba wicaye ahantu umuntu agahanura ngo Imana ikujyanye hanze, Imana irakuzamuye byamaganire kure kuko ibyo ngibyo nibyo byica urubyiruko bakumva ko amahirwe ari hanze y’igihugu cyacu. Ahubwo amahirwe ari mu gihugu cyacu.”
Rev Karuranga, yavuze ko urubyiruko rwinshi rubeshywa ko Imana irujyanye hanze ngo niho izaruhera umugisha kandi atari byo.
Yagize ati “Imana isubiriza aho umuntu ari, igihugu cyacu Imana irakizi nacyo yakibazamuriramo. Ibintu byo kwigisha ngo izakuzamurira hanze, Imana iguhaye ibintu igize gute ntabwo twebwe tubyumva nka ADEPR mu by’ukuri ntabwo aribyo ntabwo ari ubuhanuzi. Ahubwo twumva ko niba uri Umunyarwanda Imana yakuzamurira mu Rwanda wakubaka mu Rwanda, ukagura imodoka ukayigurira mu Rwanda, ugafasha undi Munyarwanda.”
Yakomeje avuga ko abahanurira abantu ko Imana izabahera umugisha hanze, ari abashaka kwerekana ko mu Rwanda nta yihaba.
Ati “Icyo ngicyo kiba ari igitekerezo cyo kwerekana ko nta Mana iba mu Rwanda. Icyo rero ni igitekerezo kibi cyane mu myigishirize iri hanze aha ngaha nibyo rero twashaka kuvuga ko dukwiye kwigisha abana bacu ko amahirwe ahari mu Rwanda kandi ingero zirahari zifatika. Twashakaga kuvuga ko ibyo ngibyo twebwe tutabyemera nta bwo bikwiye kwigishwa ahantu aho ariho hose mu gihugu cyacu.”
Ubuhanuzi bufatwa nk’ intwaro y’Abapantekote (itorero ry’abanyamwuka) bitewe n’imyizerere yabo ndetse kwikoma abahanurira abantu ko bagiye kuzamurwa no kujya hanze bakahabonera umugisha bishobora kutazakirwa neza na bamwe.
Rev Karuranga avuga ko hazakoreshwa uburyo busanzwe bukoreshwa kugira ngo abayoboke ba ADEPR bumve neza ko hari ubuhanuzi bakwiye kwima amatwi.
Yagize ati “Itorero ryacu ni itorero ry’umwuka. Ubuhanuzi bujyana na Bibiliya […] Bibiliya iratubwira muri Zaburi ngo Imana izi ibyo amahanga yibwira nibyo amoko atekereza kuko Uwiteka ari we washyizeho ingabano z’ibihugu. Niba rero igihugu cyacu gifite urugabano rwacyo n’Imana ikaba ikizi ni byiza ko tukiyumvamo kandi Imana ikakiduheramo umugisha. Abayoboke bacu bazabyumva tuzakomeza kubabwira ko hari ubuhanuzi bakwiriye kwirinda.”
Umuvugizi wa ADEPR yavuze ko atahakana ko Imana yazamura umuntu ikamugirira neza, ariko ngo icyo badashaka ni ubuhanuzi buvuga ko Imana itazamurira umuntu mu Rwanda.
Yagize ati “Mu bigaragara rero ibyo bintu babigize iturufu yo kwangiza urubyiruko mu mutwe ndetse n’abakuze, bakumva ko nta cyiza kiri mu Rwanda kumva ko ntacyo Imana yahakorera, uwabyumva gutyo ntabwo yaba ari mu murongo muzima.”
Itorero rya ADEPR rigiye gushyira imbaraga mu gukomeza gushishikariza urubyiruko kuba maso no kwirinda abahanuzi bababwira ko mu mahanga ariho hari umugisha.
- Umuvugizi wa ADEPR, Rev Karuranga, yavuze ko abayoboke b’itorero bazigishwa ko hari ubuhanuzi bakwiye kwima amatwi
Daniel MUKESHIMANA@Umubavu.com
Imana ishoboze abayobozi kandi ndabifuriza guhishurirwa numwuka wera w’Imana buri kimwe cyose cyakwangiza itorero.
Abatangabuhamya barahari ubwo Imana yabwiraga Kayiranga ngo agiye kuzamurwa mu ntera kdi yaraciriritse cyane none niwe utangiye guhakana ngo abahanuzi babirinde ndumiwe wose
Andika Igitekerezo Hanno
umuvugizi wa Adepr Imana imuhe umugisha yamushyiriyeho ngo asane ibyangiritse byinshi byo muburyo bw’ umwuka. muri magufi kubyo yavuze nanjye ndumva bikwiye pe!
Turamusaba akomeze ahishurirwe kuko haracyari ibindi byinshi bidasobanutse nabyo tubyamagane, mwizina rya Yesu
Andika Igitekerezo Hanno
umuvugizi wa Adepr Imana imuhe umugisha yamushyiriyeho ngo asane ibyangiritse byinshi byo muburyo bw’ umwuka. muri magufi kubyo yavuze nanjye ndumva bikwiye pe!
Turamusaba akomeze ahishurirwe kuko haracyari ibindi byinshi bidasobanutse nabyo tubyamagane, mwizina rya Yesu
Yewe, biteye ubwoba ahubwo! Bizi abamaze gusenya ingo kubera ubuhanuzi bubahanurira abantu ngo bafite amadayimoni, ....


text:
Ntabwo bidutera isono kuvuga ko tutazamutererana mu guteza igihugu imbere dusigasigasira ibyagezweho kuko yadukuye mu bikari adushyira ahabona.Twavuye muri rushumi tujya mu bitenge byiza
Ubu ni bimwe mu byagiye bigarukwaho n’abaturage b’Akarere ka Nyaruguru kuwa 04 Nyakanga ubwo bizihizaga umunsi mukuru wo kwibohora ku nshuro ya 23 bishimira ibikorwa bigamije guteza imbere imibereho y’abatuyrage nta vangura iryo ariryo ryose.
Muri uyu muhango, abaturage babinyujije mu mbyino zitandukanye bagaragaje ko kwibohotra kwabo kugaragarira mu guhindura imyumvira, imikorere bitabira ibikorwa bigamije iterambere n’imibereho myiza byose bakesha ingabo zatangije urugamba rwo kubohora igihugu cyari cyarabaswe n’ubuyobozi bubi, amacakubiri, irondakarere ndetse n’itonesha rishingiye ku cyene wabo.
Francois wavukiye mu murenge wa Ruramba mu kagari ka Rugogwe umudugudu wa Rugogwe avuagko abaturage bibohoye imibereho mibi yabadidndizaga mu buhinzi kubera kutitabwaho n’ubuyobozi bwa mbere ya leta y’ubumwe bw’abanyarwanda.
Aragira ati“ Mpagaze aha mvuga ngo twaribohoye. Mbere ya Jenoside bavugaga ngo ku gikongoro barakubitira abana kuryama kubera inzara ,baravugaga ngo ubutaka bwa gikongoro burasharira ahubwo ntabwo bwashariraga hashariraraga abayobozi babi batabubyazaga umusaruro. Ubu urabonako dusigaye tugemurira n’utundi turere ibirayi”
Francois akomeza avugako abaturage bifuza ko Perezida wa Repubulika y’u Rwanda Paul Kagame yakomeza kubayobora kugira ngo bakomeze babone byinshi byiyongera kubyo yatangiye kubagezaho birimo ibitaro by’Akataraboneka ndetse n’umuhanda wa Kaburimbi,”
Mu Nyakanga 1994 aha turi ahari amatongo habaga inzu za nyakatsi gusa, none ubu urabona ko amabati ari urwererane hirya no hino ku misozi.Nta mirire mibi ikigaragara kuko kera abagore wabonaga batonze kuri santere none ubu abana baranywa amata akomoka kuri Girinka , bararya indyo yuzuye. Umurima w’igikonio nawo ni kabando Perezida wa Repubulika yaduhaye.
Francois akomeza avugako abaturage bifuza ko Perezida wa Repubulika y’u Rwanda Paul Kagame yakomeza kubayobora kugira ngo bakomeze babone byinshi byiyongera kubyo yatangiye kubagezaho birimo ibitaro by’Akataraboneka ndetse n’umuhanda wa Kaburimbi,”
Col. Bikaga Donath, Umuyobozi w’Ingabo mu karere ka Nyaruguru avuga ko urugamba rwo kubohora igihugu rwari ngombwa kubera ko kwari uguharanira uburengazira bw’abanyarwanda bakumira ingengabitekerezo ya Jenoside ndetse no guharanira imibereho myiza y’abaturage
Yagize ati:inkotanyi zaritanze mu bihe bikomeye zirwanira kubohoza abanyarwanda zinaharanira ubumwe bw’abanyarwanda, kwiga byari bigoye cyane ariko ubu umwana ariga keretse we ubwe yinaniwe.mureke dufatanye twishimira ibyagezweho twirinda icyadusubiza mu macakubiri,”
Francois Habitegeko, Umuyobozi w’Akarere ka Nyaruguru yasabye abaturage lkwishimira ibyagezweho mu kwibohora imibereho mibi anabasaba kwitabira ibikorwa by’amatora ya Perezida wa Repubulika batora ingirakamoro k
Yagize ati“ Ibyo tugoma gusigasira bikomeye ni ubuyobozi bwiza. Niyo mpamvu n’ejo nitujya gutora icyo kintu uzakiirikane kuko tugoma gusigasira ibyagezweho. nujya gutora uzatore ko umutekano ukomeza, utore amashuri y’abana bawe ko akomeze, utoreko vup ikomeza,Utoreko ibitaro n’umuhanda wa Kaburimbi bikomeza. Gusa abakuze cyane murambabaje, ntawe uzongera gupfa gupfa kubera ibitaro bikomeye bigiye kubakwa mu Kacu. ”
Uyu muyobozi yakomeje avugako abaturage bari baratereranywe ubuyobozi bwiza bwabatekerejeho bubagenera ibikorwaremezo bigezweho bigamije guteza imbere imibereho myiza y’abaturage byitezweho gukumira imfu za hato na hato zakomokaga ku mibereho mibi.
Yagize ati”Mwasabye ikigo nderabuzima barababwira ngo izo nguge zirasaba ikigo nderabuzioma y’iki?None mutanabisabye, Perezida wa Repubulika yaravuze ngo ibitaro by’Akataraboneka byubakwe mu Karere ka Nyaruguru. Gusa ushaje niwe umbabaje,ni mube muretse byubakwe turebe ko byakubakwa bikabasunika kabiri. Ubundi se uzaba wicwa n’iki ko nta mibereho mibi mufite?”
Jean Fidele Ndungutse


text:
Kamembe bahawe icyemezo cy’ishimwe ku bikorwa by’umuganda
Abaturage b’umurenge wa Kamembe mu karere ka Rusizi bahawe icyemezo cy’ishimwe ku gikorwa cy’indashyikirwa bagezeho cyo kubaka u Rwibutso.
Muri uyu muganda wo ku wa 26 Nzeri 2015 ku rwego rw’akarere ka Rusizi wabereye mu kagari ka Ruganda mu mudugudu wa Murindi aho abayobozi batandukanye bafatanyije n’abaturage guhanga umuhanda uhuza abaturage bahaturiye n’indi midugudu ureshya na km 1
Ni igikorwa cyitabiriwe n’abaturage benshi bashimiwe ku bikorwa bari kugenda bageraho binyuze mu imbaraga zabo harimo urwibutso biyubakiye rufite agaciro ka miriyoni 38 arinarwo rwabahesheje igihembo nkigikorwa cy’indashyikirwa cyagezweho mu mwaka 2014-2015.
Senateri Mushinzimana Appolinaire yashimiye yashimiye aba baturage ku gikorwa cyo kubaka u rwibutso bagezeho aho yanavuze ko hari henshi mu gihugu badafite u rwibutso nkurwo umurenge wa Kamembe wagezeho binyuze mu gikorwa cy’umuganda
Yagize atiâ€Imibiri y’abazize jenoside yari igiye kwimurirwa ahandi ariko kubera umuganda wanyu mwageze ku gikorwa cyiza Leta ishima arinayo mpamvu minisiteri y’ubutegetsi bw’igihugu yabageneye icyemezo cy’ishimwe namwe mukwiye kuba mwishimiraâ€.
Habyarimana Gilbert wari muri komite ishinzwe gukurikirana I bikorwa by’u rwibutso avuga ko kuba barageze ku gikorwa nkiki cyo guhesha agaciro abazize Jenoside yakorewe abatutsi  bashyinguye mu rwibutso rwa Kamembe ari ibyo kwishimirwa kuko aho imibiri yabo yari iri hari hateye impungenge
Yagize atiâ€Twishimiye iki gikorwa duherewe icyemezo cy’ishimwe nk’abantu bakurikiranye umunsi kuwundi imirimo yuru rwibutso , twari dufite impungenge nyinshi zaba izo gucunga amafaranga yo ku rwubaka utaretse no kuba imibiri yabazize jenoside yari iri kwangizwa n’amazi y’imvuraâ€.
Abaturage bitabiriye uyu muganda barimo Nzayiramya Felix bavuga ko ibihembo by’ishimwe nkibi bahawe bibatera imbaraga zo gukomeza kwitabira imiganda biyubakira ibikorwa bibahesha agaciro
Mu gusoza uyu muganda Senateri Mushinzimana Appolinaire yasabye abaturage n’abayobozi kongera imbaraga mu bikorwa byo gukora imihanda kuko bigaragara ko bakiyikeneye cyane.
Musabwa Euphrem


text:
Safi Madiba yavuze ko atari Nizzo barebanaga ay'ingwe gusa na Humble Jizzo bahuzwaga n'akazi
Bwa mbere Safi Madiba yahishuye ko n’ubwo abantu benshi bari baziko Humble Jizzo baririmbanaga muri Urban Boys bari inshuti zikomeye, bitari byo kuko nawe bahuzwaga n’akazi gusa.
Mu Kwezi k’Ugushyingo 2017 nibwo Safi Madiba waririmbaga mu itsinda rya Urban Boys yatandukanye na ryo nyuma y’imyaka 10 yose bari bamaranye.
Ni inkuru yatunguye abantu benshi ndetse bamwe ntibabyiyumvishaga ukuntu Safi wafatwaga nk’inkingi ya mwamba dore ko ari nawe waririmbaga igice kinini yafata icyemezo nk’icyo.
Amakuru yari azwi ni uko Safi atajya imbizi na Nizzo Kaboss baririmbanaga ndetse ko bajyaga bajya no mu mitsi, inzigo bakenyereyeho kirekire nk’uko byumvikanye mu buhamya bw’ababanye nabo bakiri i Butare kugeza ubwo baje mu mujyi wa Kigali.
Abantu benshi bari baziko Humble Jizzo ari umuvandimwe w’aba basore bose ndetse akaba inshuti yabo yombi, dore ko ari nawe watashye ubukwe bwa Safi, mu gihe Nizzo yari yibereye mu kabari asangira n’izindi ncuti ze (ngo ntiyari yatumiwe).
Mu Kiganiro Samedi Detente cyo kuri Radio Rwanda, Safi yabajijwe niba yarabashije gushimira Humble Jizzo nyuma yo kubyara umwana w’umukobwa, ahita asubiza ko ntabyo yakoze kuko batajya bavugana, ngo amakuru ye ayumva mu bitangazamakuru.
Safi Madiba yahise ahishura bwa mbere ko burya na Humble Jizzo nawe ubucuti bwabo byari urwiyerurutso bitandukanye n’uko abantu benshi bari babizi ndetse babivugaga.
Yagize ati “ Ni ibyavugwaga, si ibyari bihari. Ijambo ‘ibyavugwaga’ rigomba kuvaho kuko njyewe ni jye uvuga ibintu uko byagenze, Humble yakubwira, undi yakubwira, njye ibyo ndi kuvuga apana ibyavugwaga kuko abantu bavuga ibyo batazi.”
Safi yavuze ko nta bucuti bwihariye yagiranaga na Humble Jizzo dore ko n’ubutumwa bohererezanyaga kuri telefone bwabaga ari ubuvuga ku itsinda ryabo nta kindi cyo mu buzima busanzwe cyari kirenzeho.
Yagize ati “chat (ubutumwa bugufi) twagiranaga zakabaye zikiriho, ariko ubu ntabwo zikiriho kuko ibyo twavuganaga twahuzwaga n’akazi, akazi ndimo rero ni akange nka Safi Madiba, ubwo rero sindi bumubaze impamvu batari gusohora indirimbo ni urugero.”
Safi yongeyeho ko afite icyizere cy’uko igihe kizagera bakongera bakiyunga n’ubwo bitoroshye kuko n’icyabatandukanyije nacyo gikomeye.
Nyuma yo gucukamo ibice kwa Urban Boys Safi yakomeje gukora umuziki ukwe ndetse amaze gushyira hanze indirimbo 3 zakunzwe n’abatari bake ndetse hari n’indi azasohora kuri uyu wa kabiri. Urban Boys ya babiri nayo yasohoye indirimbo imwe bise Mfumbata Humble Jizzo ahita ajya muri Leta Zunze Ubumwe z’Amerika aho amaze amezi agera kuri atatu, ibikorwa byabo bikaba bisa n’ibyahagaze n’ubwo bavuga ko hari indirimbo bafite muri studio.
Kunda page yacu ya FACEBOOK ujye ukurikirana amakuru byoroshye
Izindi nkuru wasoma
UMUHANZIKAZI MOMO IBYUMWERU BIBAYE 2 AFUNZWE AKURIKIRANYWEHO GUCURUZA ABANTU
Yo kuwa 2018-05-23 i saa 14:41:51
"ABAFANA BANJYE NIBITEGE AMASHUSHO AMEZE NEZA YA TILL WE DIE" KIIZAH PEACE MALOMA
Yo kuwa 2018-05-23 i saa 14:13:51
"SINKUNDA UMUPIRA NDETSE N'AKABALI KUKO NABIKUBITIWEMO BIKOMEYE" MUKESHABATWARE DISMAS
Yo kuwa 2018-05-22 i saa 18:54:31
YOUNG GRACE WAMAMAJE SKOL YAFATIWE IBIHANO BISHOBORA KWIYONGERA AKIRUKANWA MURI PGGSS8
Yo kuwa 2018-05-22 i saa 18:20:38
JULES PRO YEMEJE KO LEGEND MUSIC IZANYE IMPINDUKA MURI MUZIKA YA RUBAVU -AMAFOTO
Yo kuwa 2018-05-22 i saa 15:23:48


text:
Umujyanama w’akarere aba akwiye gufatanya n’abaturage gukemura ibibazo
Abajyanama b’Akarere ka Nyarugenge bemeza ko gusura abaturage babatoye kenshi ari ingenzi kuko bituma basabana bakaboneraho gufatanya mu gukemura ibibazo bikivuka.
Babivugiye muri gahunda yiswe ‘Icyumweru cy’umujyanama’, aho baganira n’abaturage babatoye, bakumva ibibazo bafite bakanabafasha kubona ibisubizo ibindi bakazabikorera ubuvugizi.
Ni gahunda irimo kubera mu karere kose, yatangiye ku ya 24 Mata 2017 ikazasozwa ku ya 28 Mata 2017.
Abaturage bavuga ko abajyanama ari ngombwa ko babageraho kenshi kuko bitabaye ibyo batabona aho banyuza ibitekerezo byabo, nk’uko Mukarunyana Clémentine abivuga.
Yagize ati “Iyo abajyanama bategera abaturage babatoye bituma tutabona umuyoboro wo gucishamo ibyifuzo byadufasha mu iterambere cyangwa n’ibibazo bitubangamiye ntitubone uko tubitambutsa.”
Niyonsaba Ismail na we ati “Ubundi umuyobozi ni nk’umubyeyi w’umuturage ari yo mpamvu aba agomba kumugeraho kenshi ngo amugire inama”.
Perezida w’Inama Njyanama y’Akarere ka Nyarugenge Antoine Mutsinzi, yavuze ko abajyanama bihaye gahunda ihamye yo kugera ku baturage bose b’akarere.
Ati “Ubu twiyemeje ko nibura buri gihembwe abajyanama twese tuzajya dusura imirenge yose kugira ngo dukemure ikibazo cy’abajyanama babaga batazi akarere kabo”.
Mu bibazo aba baturage bagaragarije abajyanama babo,harimo ibijyanye n’ibyiciro by’ubudehe bitanogeye bamwe, imihanda bifuza ko yatunganywa ndetse no kuba hakongerwa amavuriro muri uyu murenge.
Ku kijyanye n’ibyiciro by’ubudehe abajyanama bavuze ko bigomba guhita bikosorwa bityo buri muntu akajya mu cyiciro kimukwiriye kandi yishimiye.
Ku by’ibikorwa remezo bababwiye ko hari ibigiye gukorwa vuba nk’imwe mu muhanda, ibindi bigakorerwa ubuvugizi.
Uwari ukuriye iri tsinda akaba n’umujyanama mu rwego rw’Umujyi wa Kigali, Uwimbabazi Béatrice, yavuze ko icyumweru cy’umujyanama kigamije ko abaturage bamenyana n’abo bitoreye, bagafatanya mu gushaka ibisubizo by’ibibazo bafite.
Insanganyamatsiko y’iki cyumweru ikaba igira iti “Uruhare rw’umuturage mu iterambere ry’akarere”.
Dukurikire ukanda kuri Like
Ibitekerezo ( 1 )
Abajyana bacitse amazi ntacyo bakivuze, Nyobozi niyo ikomeye irimo gusaruzamo ayayo kuko yica igakiza, ikagaba uko yishakiye ntacyo yitayeho!!!! Abajyanama rero nabo ku munwa gusa ntacyo bakivuze rwose, ninaho muzibanze bisigaye bipfira cyane


text:
Ubuyobozi bw’akarere ka Huye buravuga ko buzakomeza gukorana n’ikigo cy’igihugu gishinzwe amashanyarazi REG kugira ngo imirenge ya Kigoma na Rwaniro isigaye itarageramo amashanyarazi agezwemo nibura mu gihe cy’imyaka ibiri.
Ni mu gihe abaturage b’iyi mirenge bakomeje kugaragaza ko nibahabwa umuriro w’amashanyarazi bazwubyaza umusaruro bikabafasha kwihuta mu iterambere.
Ku mirenge 14 igize aka karere, umurenge wa Kigoma n’uwa Rwaniro, iri mu duce dusigaye tutaragezwamo amashyanyarazi. Bamwe mu baturage batuye mu murenge wa Kigoma mu kagari ka Kabuga, kimwe n’abandi baturage bo muri uyu urenge, bavuga ko kutagira umuriro w’amashanyarazi ari inzitizi ku iterambere.
Aba baturage bo muri uyu murenge wa Kigoma, bavuga ko babonye amashanyarazi, ibyo batashoboraga gukora babyikorera kandi n’ingendo ndende bakoraga bajya aho amashanyarazi ari zikagabanuka. Bavuga ko hari ibyo bakenera ku muriro w’amashanyarazi, nko gushyira umuriro muri telephone, kwiyogoshesha cyangwa gushesha imyumbati n’amasaka babikorera ahabegereye baramutse bahawe umuriro w’amashanyarazi.
Ku ruhande rw’Akarere ka Huye, bizeza abatuye imirenge ya Kigoma na Rwaniro ko bitazarenza imyaka ibiri ino mirenge itarabona umuriro w’amashanyarazi. Mutwarasibo Cyprien, umuyobozi wungirije w’akarere ushinzwe iterambere ry’ubukungu, avuga ko bazakomeza kuvugana n’ikigo cy’igihugu gishinzwe gukwirakwiza amashanyarazi REG kugira ngo muri iyi mirenge hagezwe amashanyarazi, kuko iki kigo ari cyo gishinzwe kubaka imiyoboro y’amashanyarazi migari bitewe n’ ingengo y’ imari iremereye iki gkorwa gitawra. Gusa nk’uko ngo iki kigo cyibibizeza, mu gihe cy’imyaka ibiri,ngo iyi mirenge izaba yagejejwemo mashanyarazi.
Akarere ka Huye kamaze kugerwamo n’amashanyarazi ku kigereranyo cya 40%. N’aho ingo 22% ni zo zifite umuriro w’amashanyarazi ukomoka ku miyoboro migari, hakiyongeraho izindi 4% zikoresha amashanyarazi akomoka ku mirasire y’izuba.
Gahunda y’igihugu, ni uko mu mwaka wa 2017 na 2018, nibura ingo 70% zaba zifite umuriro w’amashyanyarazi. Kuri ubu ingo 24% ni zo zifite amashanyarazi. Icyerecyezo cy’igihugu,ni uko mu mwaka wa 2020, abanyarwanda baba bagerwaho n’amashanyarazi baba ari 100%.


text:
Ibintu 3 ukwiriye kwigira kuri Abigayili wo muri Bibiliya
Abigayili ni umugore w’intwari, wari ufite ubwenge kandi agatekrerereza urugo rwe. Ibyo byatumye arokora umugabo we n’abagize urugo rwe igihe Dawidi yari amaze guta umwanzuro wo kubarimbura. Dore ibintu 3 buri mugore wese akwiriye kwigira kuri Abigayili :
Kwihanganira uwo mwashakanye : Abigayili na Nabali ntibari bakwiranye. Urebye, Nabali byari kumugora gushaka umugore mwiza, mu gihe Abigayili we yisanze yarashatse umugabo mubi cyane batari bakwiranye. Ni iby’ukuri ko uwo mugabo yari afite amafaranga, bigatuma yumva ko ari igitangaza. Ariko se abandi bo bamubonaga bate ? Kubona undi muntu Bibiliya inenga nka we ntibyoroshye, dore ko n’izina rye risobanura “ikigoryi” cyangwa “ikiburaburyo.” Ese ababyeyi be ni bo bamwise iryo zina akivuka, cyangwa ni iryo bari baramuhimbye ? Uko byaba byaragenze kose, ibye byabaye aka wa mugani ngo “izina ni ryo muntu.” Nabali yari “umunyamwaga n’umunyangeso mbi.” Kubera ko yari umunyarugomo kandi akaba n’umusinzi, abantu benshi baramutinyaga kandi bakamwanga.
Gudashukwa n’ubwiza bw’inyuma : Abigayili yari atandukanye cyane na Nabali. Izina rye risobanurwa ngo “natumye data yishima.” Ababyeyi benshi b’abagabo baterwa ishema no kubyara abakobwa beza. Ariko umubyeyi w’umunyabwenge we arushaho kwishima iyo abonye umwana we afite ubwiza bwo mu mutima. Usanga akenshi iyo umuntu yagize amahirwe yo kugira uburanga, atihatira kugira imico myiza, urugero nko kwitonda, ubwenge, ubutwari cyangwa kwizera. Icyakora, Abigayili we ntiyari ameze atyo. Bibiliya imuvuga neza kubera ubwenge bwe n’uburanga bwe.
Kemenya ubwenge igihe ibibazo byugarije urugo rwawe : Ibyo Nabali yari yakoze byatumye imihangayiko Abigayili yari asanzwe afite irushaho kwiyongera. Yari yahangaye gutuka Dawidi, wari umugaragu wizerwa w’Imana. Samweli yari yaramusutseho amavuta, bityo ahishura ko Dawidi ari we Imana yari yaratoranyije kugira ngo asimbure Umwami Sawuli (1 Sam 16:1, 2, 11-13). Dawidi yabaga mu butayu ari kumwe n’ingabo 600 zari zimushyigikiye, kubera ko yari yarahunze Umwami Sawuli wamugiriraga ishyari agashaka kumwica. Dawidi amaze gutukwa na Nabali yararakaye cyaen afata umwanzuro wo kuzana n’ingabo ze bagatsemba abantu b’igitsina gabo bo mu rugo rwa Nabali.
Abigayili yafashe iya mbere kugira ngo aburizemo icyo gikorwa kibi cyari hafi kuba. Aho kugira ngo amere nk’umugabo we Nabali, we yagaragaje ko yari yiteguye gutega amatwi, aho kumera nk’umugabo we wari wanze kumva ibyo umusore wari uje kubaburira yavugaga.
Abigayili yahise agira icyo akora atazuyaje. Bibiliya igira iti “nuko Abigayili arihuta.” Iyo nkuru ya Bibiliya ibonekamo inshinga zumvikanisha ‘kwihuta’ incuro enye zose, yerekeza ku byo uwo mugore yakoze. Yateguriye Dawidi n’abantu be impano zihagije. Izo mpano zari zigizwe n’imitsima, vino, inyama z’intama, ingano zikaranze, inzabibu zumye n’imbuto z’umutini.
Abigayili yafashe urugendo bidatinze, Abigayili yaje guhura na Dawidi hamwe n’ingabo ze. Icyo gihe nabwo Abigayili yagize icyo akora atazuyaje maze ahita ava ku ndogobe, yicisha bugufi imbere ya Dawidi (1 Sam 25:20, 23). Yahise asuka ibyari ku mutima we, yinginga cyane Dawidi kandi asabira imbabazi umugabo we n’abo mu rugo rwe.
Ubwenge bwa Abigayili no kumenya kwicisha bugufi agasabira imbabazi umugabo we nibyo byatumye Dawidi ahindura imigambi yari yafatiye urugo rwa Nabali. Bityo rero tukaba dukwiye kugira icyo twigira kuri uyu mugore w’igitangaza uvugwa muri Bibiliya tukareka kumva inkuru gusa ngo idusige uko twari dusanzwe tumeze.
Gracieuse Uwadata


text:
Nyuma y’Igiswayire, Ikinyarwanda na cyo cyageze mu Nkoranya ya KAMUSI GOLD
Ubwo hizihizwaga Umunsi Mpuzamahanga w’Indimi Kavukire, tariki 21/02/2013, Umushinga Kamusi (Kamusi Project) wamuritse ikoranya y’ikinyarwanda ishamikiye ku mushinga “Global Online Living Dictionary (KAMUSI GOLD)” ihuriza hamwe inkoranyamagambo z’indimi zigera kuri 20.
Nyuma yo gukora inkoranyamagambo y’Igiswayire n’Icyongereza yakunzwe n’abantu benshi ku isi, ubu Umushinga Kamusi ukorera muri Amerika ugeze ku ntera yo kongera izindi ndimi ku rubuga rwawo aho ikinyarwanda kiza ku isonga mu ndimi zigiye kwitabwaho by’umwihariko.
Uyu mushinga watangiriye muri Kaminuza ya Yale mu Ukuboza 1994 utangijwe na Dr Martin Benjamin. Byageze ubwo waje kuba Umuryango utegamiye kuri Leta mu 2007, ubu ukaba ufite icyicaro muri Leta Zunze Ubumwe za Amerika.
Ibi bikorwa mu mushinga byatangiye hakorwa inkoranyamagambo iri ku murongo wa interineti www.kamusi.org isobanura Igiswayire mu Cyongereza byongereweho Ikinyarwanda n’izindi ndimi.
Bitewe n’uruhare bamwe mu Banyarwanda b’impuguke mu by’indi bagize mu iterambere ry’uyu mushinga wa Kamusi, byatumye Ikinyarwanda kiba mu ndimi zihutiwe kongerwa kuri Kamusi Project bitewe n’uko ari rumwe mu ndimi Bantu ruvugwa n’abantu benshi.
Ikindi nuko Rwanda ari igihugu gishishikariye gukoresha ikoranabuhanga mu itumanaho n’isakazabumenyi (ICT) iyi nkoranya inyuzwaho, bityo bikaba byakorohereza ushaka kuyigeraho kuyibona kandi ku buntu binyuze kuri Interineti. Mu gice gikurikiraho hateganyijwe ko yazashobora no gukoreshwa umuntu yifashishije telefoni igendanwa cyangwa mudasobwa zo mu biganza (tablets).
Mu bantu bagize uruhare cyane ngo iyi nkoranya itangizwe barimo Porofeseri Rugege Geoffrey wigishaga muri Kaminuza ya Grambling muri Leta Zunze Ubumwe z’Amerika nyuma akaza no kuyobora Inama y’Igihugu ishinzwe uburezi mu mashuri makuru na za Kaminuza mu Rwanda.
Undi wakoze kuri uyu mushinga ni nyakwigendera Ibulaimu Kakoma, wigishaga muri Kaminuza ya Ilinoyi (Illinois) muri Leta Zunze Ubumwe z’Amerika, Mr Habumuremyi Emmanuel umaze imyaka 15 afite umushinga w’Inkoranyamagambo y’Ikinyarwanda n’Icyongereza izatangazwa mbere y’uko uyu mwaka w’2013 urangira, akaba ari n’umunonosozi w’inkoranya ya Kinyarwanda.net yakozwe na Dr Rowan Saymur na we bafatanyije mu gufasha Kamusi Project kubona amagambo anoze y’Ikinyarwanda kimwe n’itsinda ryose rikorana n’aba banyuma kuri kinyarwanda.net
Ikoranabuhanga ryakoreshejwe mu gukora iyi nkoranya rizashingirwaho mu gukora isesengurandimi ku rwego ruhanitse, rizatuma abantu bashobora gusemura inyandiko zabo z’ikinyarwanda mu zindi ndimi.
Itangiye ikoze mu buryo bw’inkoranyamagambo y’ururimi rumwe, igerageza gutanga uburyo bwinshi ijambo rishobora gushakirwaho mu buryo bw’ikoranabuhanga, kandi buberanye n’uyikoresha usanga butarakoreshwaho ku nkoranya ziriho z’ikinyarwanda.
Nyuma buri jambi rikagenda rihuzwa n’iryo bifite igisobanuro kimwe mu nkoranya y’urundi rurimi biyigira inkoranya y’ururimi rumwe ku ruhande rumwe, n’inkoranya mpuzandimi ku rundi ruhande, aho abo mu zindi ndimi bashobora kubona ibisobanuro by’ikinyarwanda nk’uko n’ukoresha ikinyarwanda abona ibisobanuro muri izo ndimi kandi akabibonera ahantu hamwe.
Abari muri uyu mushinga bemeza ko kuba ikoranabuhanga rigenda risakara hirya no hino ku isi, bifasha mu buryo benshi babona ubushobozi bwo gusoma iyi nkoranyamagambo bazayisangaho itandukaniro n’izindi, kuko gushaka ijambo rimwe ry’ikinyarwanda bizajya biguha ubushobozi bwo kurisobanukirwa mu kinyarwanda, ukanahabwa ibisobanuro byaryo mu ndimi zindi 20 ziri muri Kamusi Project.
Iyi nkoranya ije yiyongera ku zisanzweho zanditswe n’Ikigo cy’ubushakashatsi cya IRST, iya Padiri Irene Jacob, iya Porofeseri Rugege Geoffrey, iya Porofeseri Niyomugabo wo muri KIE, n’izindi nkoranya zanditandukanye abantu benshi bagenda bandika.
Zimwe mu ndimi ziri hamwe n’ikinyarwanda muri Kamusi GOLD ni Luganda, Setswana, Ekegusii, Ikiyapani, Pulaar, Songhay, Igifaransa, Icyarabu, Igipurutigali n’izindi. Akavugiriro k’iyi nkoranya kakaba ari “Every Word, Everywhere” bishatse kuvuga ngo “Buri jambo, aho ariho hose”.
Iyi nkoranya ifunguriwe buri wese kuba yatanga umusanzu we mu kuyongerera amagambo, kunonosora ayashyizwemo, no gutanga inama. Mu gihe ijambo usanze ribura ushobora kuryongeraho, mu gihe wifuza kongera urugera ku rihari ushobora kubikora. Muri ubu buryo buri Munyarwanda ashobora gutuma iyi nkoranya ibera umuntu wese ushaka kuyikoresha.
Amwe mu magambo amaze gushyirwa muri iyi nkoranya: hamwe na, inyuma, kubera ko, kure, mama, ...
Abakoze iyi porogaramu bose bakomoka muri Afurika (Gana, Uganda, Misiri, Kenya, Tanzaniya, na Afurika y’Epfo). Akaba ari umushinga wavukiye muri Afurika ukaba ugenda ukwirakwira hirya no hino kandi ukaba ugenda wakiranwa yombi.
Kigali Today
Dukurikire ukanda kuri Like
Ibitekerezo ( 2 )
NONE UMUNTU YAKWIGIRA IGISWAYIRE KURENTERINETE MUBUHE BURYO MUTUBWIRE UKO BYAGENDA.
mbandikiye mbashimira kugitekerezo cyiza cyogukora iyinkoranya none nkaba nabasabaga niba hari "apps for andoroid phones" mwabwira. MURAKOZE!


text:
Abanyarwanda bavuga ko ‘umwana apfa mu iterura’ bisobanuye ko igihe cyose umwana akuriye ku nkeke no kubura urukundo rwa kibyeyi bimugiraho ingaruka kandi abakamurengeye aribo babigizemo uruhare.
Agendeye ku nsanganyamatsiko y’Inama y’Igihugu y’Abana ya 12 igira iti “Uburere buboneye: Inkingi yo kubaka u Rwanda twifuza”, Kwizera Jean Bosco uyobora UMC yasabye ababyeyi kwirinda guhoza ku nkeke, abana.
Akangurira ababyeyi batoteza abana kwigira ku ikinamico ‘Umurage’ aho umwana ‘Zabayo’ yishwe n’agahinda akaba yaratorongeye kubera kubuzwa amahwemo.
Yagize ati “Mbere yo kugira ngo dukine ikinamico, tubanza kwegera abaturage tukamenya ibibazo bafite, ababyeyi rero badatanga uburere ku bana babo barahari ayo makuru turayabona, no mu ikinamico ‘Umurage tubagaragazamo’. Biranashimishije kuba inzego bireba barasanze iyo nsanganyamatsiko ikwiye kugarukwaho mu Nama y’Igihugu y’Abana ku nshuro ya 12."
Yongeyeho ati “Turifuza ko ababyeyi n’abandi bose bakurikira ikinamico umurage kugira ngo bumve agahinda k’umukinankuru ‘ Zabayo’, ni umwana watotejwe n’ababyeyi bakamushora mu mirimo ivunanye bamusibije ishuri, bigeraho arabacika.”
‘Zabayo’ ni urugero ku babyeyi basibya abana ishuri , bagira amanota mabi bakabahanisha ibihano bikarishye kandi aribo babigizemo uruhare.
Yagiye gushaka akazi ko mu rugo, nyirabuja nawe ntiyamworohera amumenaho amazi, aramutoteza byose bifite inkomoko ku babyeyi bababaye gito.
Kwizera avuga ko igihe umubyeyi atitaye ku burere bw’umwana nawe ubwe bimugiraho ingaruka na sosiyete muri rusange.
Ati “Iyo umwana yakuze nabi adafite uburere umubyeyi nawe bimugiraho ingaruka, iyo yibye niwowe aheraho, iyo arwaye indwara runaka ni wowe umuvuza.”
Ubusanzwe ikinamico ‘Umurage’ itambutsa ubutumwa bwibanda ku ngingo enye harimo guharanira uburenganzira bw’abana, kurwanya ihohoterwa rishingiye ku gitsina, kwigisha ubuzima bw’imyororokere ndetse no guharanira kugira imirire myiza.
Iyi kinamico inyuzwa kuri radiyo umunani mu rwego rwo gusakaza ubutumwa buyikubiyemo bukagera ku bantu benshi zirimo; Radio Rwanda; Radio 10; City Radio; Isango Star; Radio Salus; Radio Ishingiro; Radio Izuba na Radio Isangano.